Satan riandan pa (5) - Hre Mang\nSatan riandan pa (5)\nSATAN RAWNGBAWL DAN PHUN NGA\nPathian tongkam bet tahratin, Porh awknak in, Pathian tumtah dalnak in, Tikcu pek nak in, Pathian sunloihnak pe lo in.\nI. Pathian tongkam bet tahratin,\nThuphan hi tah theih sisehla a tumbik le cuai thlai theih sisehla a rit bik cu “Pathian thuphan puh” asi ding. Pathian thusim pawlin Pathian in a sim lomi pi Pathian sim vekin an sim tikah Pathian thuphan an puh asi.\nEvi in “Hmuan sungih thingrah hmuahhmuah kan ei thei ko;3a sinain hmuan laifangih a ummi thingrah cu kan ei thei lo, ziangah tile acuih thingrah cu ‘Nan ei lo pei; a tham khal nan tham lo pei, nan ei asile nan thi ding a si,’ ti ah Pathian in in ti,” ti ah rulpi cu a ti, ( Sem. 3:2) ati tikah Evi in Pathian tongkam ah bet mi a nei. Sem. 2:17, “Pathian in a hnenah, “Hmuan sungih a ummi thingrah hmuahhmuah na ei thei;17a sinain a ṭha le a sia theihthiamnak thingkung ih rah cu na ei hrimhrim lo pei. Na ei asile na ei ni in na thi ding,” ti ah a sim. Evi in “a tham khal nan tham lo pei” tiah a bet.\nCuruangah leitlun milai pawlin rawng an bawl theidan cikhat cu Pathian in a sim lomi Pathian ih tongkam vekin sim, Pathian thuphan puhnak in asi. A tihnung zetmi asi. Himi hi tihnung bik pakhat asi na cingin riahsiat thlakzet in milai in kan tuah sual ringring mi, satan lungawi zawng kan tuah sual pang ringring mi asi ding ti ka phang. Pathian zangfah lainatnak ih ngaidamnak tel lo cun pastor pawl hi a nung tlak hman kan um nawn pei maw?\nII. Porh awknak in,\nI Sansiarnak 21:1, Satan in Israel parah harsatnak thlenter a duh ruangah David cu thusia a forh ih Israel mipum siar duhnak thinlung a neihter.\nPathian in Amah siarlo, milai cahnak fimnak le theihnak ah hngat awknak, porh awknak a duh lo. Pathian duh lomi tuahnak in mi pakhat in satan duhzawng a tuah thei. Mi pakhat cu thlawsuah a comi parah a porh aw aw ih midang hnakin tha cuang, felcuang, fimcuang, thianghlim cuang in a theih awk tikah siseh Pathian hnakin rinsanmi, hngat awknak pakhatkhat a neih tikah siseh Pathian a lung a awi loih satan a lung a awi ringring. Cuvek thotho in mi pakhat cu Pathian in A Fapa mal neihsun a pek zo hnu ah lungawi tawk hrih loin thildang thlawsuah malsawm pakhatkhat maw, pakhat hnakih tam maw, a duh hrih ih a lung a awi thei lo asile Pathian duhlo zawng a tuah ih satan lungawi zawng a tuah asi. A co tawk ah a lungawi thei lo mi pakhat cu Pathian thawn an duhdan hmuhdan pomdan a bang aw lo tinak asi. Pathian hnakin fimsawn ah a ruat aw ih Evi vek asi. Pathian in A pekmi tawkte lungawi tawk loin Evi in fimsawn, thasawn, fimdeuh si a duh ih tluksiatnak a tawng. Cuvek thotho in mi pakhat cu theibik si a duhtuk ih a theihmi hnakih tam a sim rero tikah thuphan thawn satan a rian rero tinak asi. Milai cawimawi awknak ih tuah mi pohpoh cu satan rian rero asi.\nIII. Pathian tumtah dalnak in,\nMathai 16:23; Jesuh cu a her ih Piter hnenah, “Nang Satan, ka hnen ihsin tlan aw! Ka fehnak lamzin khamtu na si, ziangah tile hi bangtuk na ruahnak hi Pathian hnen ihsin a rami a si lo, milai hnenin a rami a si,” tiah a ti.\nA tongtu cu Peter asinan, Zesu in Satan a kawk. Zesu Khrih ih tuarnak ding kham tum in Peter in a tong tikah Zesu in a kawk. Biakinak sungah Pathian Thlarau theihternak tello, milai ruahnak in thiltha tiah ruahmi, milai zohmawinak ah thiltha tiah ruahmi pawl hi Thlarau Thianghlim lamzin khamtu, satan hnatuan asi. Pathian hriakthih, Pathian kamsang, Pathian Thlarau theihtermi, thutak phuansuahnak le rawngbawlnak daltu, khamtu, milai tisa khawruahnak ihsin a suakmi rawngbawlnak, Pathian hmin in thiltha tuahnak pawl hi Pathian Thlarau lamzin khamtu, Zesu in “Satan” tiah a kawkmi vek asi. Khrihfa ti aw mi tampi cu hmin lar duhnak ruangah siseh leitlun sakhua mitha sinak in siseh milai mit zoh in mawi, tha, fel, milai lawmnak duh in siseh, milai tisa thinlung ihsin a suakmi thiltha tuah duhnak, tisa thinlung in Pathian hrang thiltha tuah duhnak ruangah siseh, Pathian kehram ah thupuan dawng hmaisa loin leitlun sakhua biaknak sungah ke an kar, an tong, thu an sim, hna an tuan tikah Pathian Thlarau hnatuan lamzin daltu ah an cang riangri. Curuangah fimkhur dingin Paul in “Pathian Thlarau Thianghlim kha riahsiater hlah uh..” ( Eph.4:30) tiah zumtu pawl a cahta. Pathian Thlarau uk lomi, kaihruai lomi, Pahtian thusuak asi lomi, milai tisa thinlung khawruah nak ihsin a suakmi “thiltha” pawl hi Pathian Thlarau hnatuannak lamzin kham dingin satan hmanrua thabik pakhat asi. “Tisa mizia (thinlung) in a ukmi pawlin Pathian duhnak an thei thei lo. “Curuangah mi pakhat minung sinakih a ukmi cu Pathian ih ral a si, ziangah tile Pathian ih daan a thlun lo; a thlun duh lo lawng si loin a thlun thei lo.8Minung sinakih daan a thluntu pawl cun Pathian lung an awiter thei lo,” ( Rome 8:7-8). (Those controlled by the sinful nature cannot please God).\nIV. Tikcu pek nak in,\nEph. 4:27, “Satan kha tikcu ṭha pe hlah”. Mi pakhatkhat in a unau a hua, a thin a heng, a relsia simsia, thangsiat, eltai, zuar thlai, namthlak, phiarsawm, thuphan a puh, a phunphun in a siatnak a tawlrel tikah “satan tikcu pek”, “satan kethlaknak pek” , satan rian asi. Mi pakhat in a innsang cu relsiat thangsiat awknak, tawh awknak, sual tuahnak, a thianghlim lomi tongkam, tuahnak, Pathian sunloih lo in milai nuamnung sernak, a phunphun sual tuahnak ah a hman tikah a inn cu satan riahbuk, satan lalram ah a canter asi. A kaa in tongsia, a thianghlim lomi, mi relsiat thangsiatnak, milai porh awknak, a ngaitu pawl hrang hlawknak um lo tongkam, huat awknak tipungtu a tong rero tikah a kaa cu satan hmanrua , tawtawrawt asi. A phone cu mi relsiat thangsiatnak ah a hmang asile a phone cu satan hmanrua asi. Tv/Video a zoh mi pawl in tisa duhnak diriamtertu asi ahcun satan hmanrua asi. Mi pakhatkhat in ngaidam thei lomi a nei asi ahcun satan riahbuk a thinlung sungah a pek asi. Mi pakhatkhat cu tuahnak in maw tongkam in maw huatnak tipungtu asi ahcun satan palai asi. Mi pakhat cu tikcu pe in siseh a neihmi hmanrua in le lo hmang in siseh a tlun lamah satan duhzawng tuahnak thapetu asi ahcun satan riantu asi.\nV. Pathian sunloihnak pe lo in,\nIsaiah 43:7, “Keimai' minung an si ih, Sunloihnak i petu dingih ka seemsuah mi an si,” a ti.\nMilai cu Pathian hmin sunlawinak hrangah sersiam asi vekin Pathian hnenah sunloihnak pe loin mai hrangah a nungtu pohpoh cu satan riantu asi.\nLuke 10:27, Cupa cun, “Bawipa na Pathian cu na thinlung hmuahhmuah, na nunnak hmuahhmuah, na cahnak hmuahhmuah le na ruahnak hmuahhmuah thawn na duhdaw pei ih na innhnen cu nangmah na duh awk vekin na duh hai ve pei, a ti,” tiah a ti.\nPathian in A neihsun Fapa a pek zo mi parah lungawi tawk hrih lo tu cu Pathian Fapa Zesu hnakin duhsawn mi a nei tinak asi ih a tisa duhnak sal sungah a tang hrih vekin, tisa ih pa, satan riantu asi.\nA tlunlam hmanrua pawl hmangin Pathian in Laimi Khrihfa pawl nasaten a siatsuat zo asi ti ka zum.\n· Pathian tongkam parah tintehrekte tia hman bet hlah uhsi, la then hlah uhsi.\n· Porh aw loin Pathian thawn duhbikmi, nuam timi, huatmi, tumtah, hmuisel bang aw in nung uhsi!\n· Pathian tumtah hrangah nungin kan kiangkap milai pawl parah Pathian tumtah daltu siloin Pathian tuanvo pekmi an tuansuak theinak ding hrangah bawmtu tha si zuam sawn uhsi.\n· Satan cu tikcu cantha pe hrimhrim hlah uhsi. Innsang, hnatuannak, lamzin par, dawr tluan, khui tawk hmun khalah ziangtik khalah, zovek hnen khalah satan cu cantha pe hrimhrim hlah uhsi!\n· Pathian sunloihnak pe uhsi! Kan insang, kan neihmi hmannak ah, kan tongkam, kan taksa ruangpi hman awknak, kan kaa sungah a lutmi le a suak mi, kan hna in kan thei mi, kan mitin kan hmuhmi le ziangkim ah Pathian sunloih uhsi!\nThei cingin maw, thei lo cingin maw, daithlan ruangah maw, duhham ruangah maw, satan rian pang hlah uhsi! Pathian lawng bia in rian uhsi!


Mongpai Ramsung Doawknak Ah PDF (9) An Thi – Meifar\nMongpai Ramsung Doawknak Ah PDF (9) An Thi\nFebruary 24, 2022 admin Myanmar 0\nShan state, Mongpai ramsung ah ralhrang le tualsung mipi humhimtu pawl cu nasa zetin an kapaw ciamco ih cutawk ah Mongpai-PDF (9) ih nunnak a liam. An doawknak ah ralhrang 50 lenglo an thi ih hliamtuar khal tam zet an um.\nKhuasung inn le lo urkangtu ralhrang motor le tank cu PDF pawlin bomb in an rak puah ih an kapaw ciamco. February 16 ihsin nasa zetin an kapaw ih ralhrang tank pakhat le thilri phurtu motor pakhat an siatsuah hnuah cerek mu pawl an laksak thu PDF ṭuanvo neitu in a phuang.\nAn doawk laiah dung sip dingin thu an suah nan ralhrang motor an siatsuah tumtuknak ah PDF ṭhenkhat cu hmainor in ralhrang pawl hi an kap, cutawk ah PDF (9) ih nunnak a liam ih February 20 ah an vuiliam.\nDonald Trump In, “Keimah Rak Lal Sehla Cun Russia Hi A Cangvai Lo Ding” A Ti\nLamzawhnak Ih Tel Ṭheu Aye Myat Thu Cu Mipi In An Soisel


Nehemiah 1 (Nehemiah 1)\nNehemiah cabu hi ṭhen li ih ṭhen a theih.\n(1) Persia siangpahrang ih thlahmi Nehemiah ra kirnak thu.\n(2) Jerusalem khua phardawl an dawl salnak thu.\n(3) Ezra in an Daan a siar ih an minung pawl in an sual an phuannak thu.\n(4) Judah Mangki bawi Nehemiah ih cangvaihnak a dangdang.\nHi cabu sungih hminsin tlak thupi pakhat cu - Nehemiah hin nasa zetin Pathian a rinsan ih a hnenah thla a cam ringring timi hi a si. (Neh 1.4; 5.19; 6.9,14; 13.14,22,29-31).\nNehemiah Jerusalem ah a kirsal (1:1-2:20)\nJerusalem khua kulhnak phar an dawl sal (3:1-7:73)\nDaan thu an siar ih thukam an tharter saal (8:1-10:39)\nNehemiah ih cangvaihnak a dangdang pawl (11:1-13:31)\n1Hakaliah ih fapa Nehemiah ih ṭuansuahmi thuanthu cu hiti in a si.\nArtakzaksis * 1:1 Artakzaksis: cu Persia siangpahrang Artakzaksis I a si tiin zum a um ih BC 465-424 ah siangpahrang a ṭuan. Artakzaksis tiah a olnak in nganmi a si. A hmin ngai cu Artaxerxes ti a si (Ezra 4.7,11; 7:1; ah zoh). siangpahrang a ṭuan kum kulnak, Kislev * 1:1 Kislev: thla cu an nithla siar thla kuanak a si ih November-December hrawng a si. thla ah keimah Nehemiah cu Susa * 1:1 Susa Khawpi: cu Persia ram khawpi a si. Shushan tiah tla an ko. khawpi ah ka um. 2Culai ah ka unau pakhat Hanani cu a rualpi dang pawl thawn Judah ram ihsin an ra thleng; cule Babilon ram saltaannak ihsin Jerusalem ih a kirmi Judah mi pawl thuhla ka sut. 3Cutiih ka suh tikah, saltaannak in a suak ih an khua le an ram a thlengmi pawl cu harsatnak tampi an tong ih an kiangkap ih ummi miphun dang pawl in an hmuhsuam hai a si tiah in sim. Cuih tlunah Jerusalem kulhnak phar pawl cu an cim thluh ih, an ur thluh hnu in kotka pawl tla cu an tuah sal hrih lo a si, ti tla in sim. 4Cuih thu ka theih tikah ka to ih ka ṭap.\nNi tampi sung riahsia in ka um ih zianghman ei loin rawl ka ul. Pathian hnenah thla ka cam ih, 5“Maw Bawipa, Van ih Pathian, nang cu na maksak ih kan lo ṭihzah ngaingai. Nang cu rintlak na si ih a lo duhdawtu le na thupekmi a thluntu pawl parah cun na thukam cu na kimter ringring. 6Maw ka Bawipa, na mit in i run zoh awla Israel mi na siahhlawh pawl hrangah sunzan ih thla ka camnak hi na hna in i run theihsak hram aw. Na parah Israel mi pawl cu kan sual ngaingai zo ih cuih kan sualnak cu ka phuang a si. Ka pupa pawl an rak sual ih keimah tla ka sual a si. 7Ṭha lozet le mawi lozetin na hmaiah kan nung a si. Na thupekmi kan tuah lo; na siahhlawh Moses hnen ihsin in pek mi daan pawl cu kan thlun lo. 8Asinain Moses hnenah, ‘Nannih Israel mi pawl zumtlak lo nan si ahcun ram dang le miphun dang lakah ka lo ṭhekdarh thluh ding. 9Sikhalsehla ka hnenah nan kirsal ih ka thupekmi nan thlun a si ahcun, vanrang deng tiang ṭhekdarh thluhmi sikhal uhla, keimah in biaknak dingah ka hriil zomi hmun ahcun ka lo kirter sal ding a si,’ tiih na rak timi kha cingkeng hram aw.\nJerusalem Hrangah Thla A Cam\n10“Maw Bawipa, hi milai pawl hi na siahhlawh an si, nangmah ih minung an si. Na baan thacak le na huham in na runsuak mi an si. 11Kei ka thlacamnak le na hmin upat a lo duhtu na siahhlawh dang pawl ih thlacamnak hi run ngai hram aw. Tuihsun ahhin i hlawhtlingter hram awla Siangpahrang Bawipa cu ka parah zaangfahnak neiter hram aw,” ka ti.\nCulai ahcun keimah cu siangpahrang bawipa ih Sabitti petu ka si.


Thought For Today - Chinland Today Media\nMarch 13, 2009 1:27 am·0 comments\nLeitlun ih na ra suah tikah, na tap asinan mitampi lungawinakin an khat, ziangah tile mipakhat nasi dingtin ruahsannak an nei. Na thanglian vivo, harsatnak le nuamnak phunkip na tawng. Mi hrangah ziangtluk na tuan timi cu nangmah in na theibik ding. Na thihtik ah na thuanthu ziangvek a si ding. Na ruank kiangah na rualpi tha le na unau pawlin ziangtin na thuhla an rel ding?\nPolitician thenkhat pawl cu hrilawknak a naih tikah bawmnak a phunphun mi an pe, “Na dam tha maw”? tin mi an cibai, hrilawk a cem tikah an duhdawtnak leh anmi ngaihvennak a cemcih, mitampi mai hmazawn lawng ruat ih khawsa kan tam. Mi bawm a phan ih phang, hminthatnak le duh thotho si in!\nNa nitin caan hman daanah phunnawi theu hlah aw, ni tha in lungawinak a lo pe ih, ni thalo in zirnak a lo pe. An pahnih in a tul veve mi thil a si. Tikcu caan cu amah ten a feh ih zohman a tuahmaw dahlo, mi kip hrangah bangran ten a her liam. Lungawinak cu kan thinlungah a um, na duh le na lung na ti awi thei, na duhle na riah na tise thei, nangmah na thu a si.\nZirnak timi tlawnginn lawngah a umlo, saya pawl hnen lawng khalah a umlo, rualpi cathiam pawl hnen khalah a um ce lo, nangmah ah a um. Zirnak hmun thabik cu nangmah na si, tlawnginn ah zirtum hlah nangmahten zir aw. Fimnak cu na kiang nai te ah a um.\nZiangtluk in tlang sang a va si hmanah ziangtik hman ah ni a phen kumkhua lo ding. Mifim pakhat le mi pakhat ngai ngai na si ahcun nibang in midang in an lo phen thei cuanglo ding. Na kiangkap ah tlang vek in a lo sawiseltu le a lo dawn theu tu an um ding nan; ol aiten na lan thei ding. A tlunlamih cangan mi pawl khi ruahtlak in na thei ve maw???


A Pasal A Urthat – Meifar\nA Pasal A Urthat\nMarch 17, 2022 admin Leitlun 0\nAustralia, Victoria khawpi ih um kum 35 mi Angela in a pasal a urthat. January 25, 2020 ih thilthleng a si ih tu’ah court in tualthat thubuai in thiamlo a coter. Mopuai ah an feh ih ṭongkam el’aw in an tlung, inn an thlen hnuah a pasal cu an inn hmai tokham ah a to.\nCutin a to laiah Angela in datsii in ava tawih ciamco ih a urkang, an innsung ah an fale 3 cu TV zoh in an rak um. A fapa in thawmvang a theih veten a pa kang vutvo cu tidai thawn a mit tum rero nan a tlai man, a hliamtuar loin a thi.\nAngela cu thiamlo an coter hnuah kum 12 sung thawngtla dingin a thu an ṭhencat, Angela in, “Ka that tum lo, ka hringhro tum men” a ti. Palik pawlin an zingzoinak ah nupa remaw thei lo an si ih ṭongkam an el’aw ringring, kut khal an thlakaw ṭheu ti an thei.\nThing Phur Tleirawl 2 An Hlo, Ni 10 A Rei Zo\nRalhrang In CNDF Miralṭha An Kai Ih An That


Min Aung Hlaing le ho Thuthup puut suak - Falam Online Media\nMin Aung Hlaing le ho Thuthup puut suak\nMay 19, 2021 Ni Hnem Sung\t0 Comments\nMin Aung Hlaing hohami kawl ralkap in kumpi cozah thuneihnak an la hlan, 2019 kum lam in ramsung biakpawhnak company ṭhenkhat le internet company picang ṭhenkhat cu mipi thlingthlathup nakding spyware an bun ter.\nCumicu thuhla felfai theitu in Reuter hnen ah an simmi a si ih, ramsung company dangdang ih hnaṭuantu minung 12 hrawng hnen khalah sutciangnak an nei bet hnu ah pholang mi a si. “Ministry of Transport ih ṭuanvonei ṭhenkhat cu ralkap hlun, SAC ralhraang milai an si ih dinglai cozah thusuahvek phungpha in an tawlrel. Ralkap thluak a si ti kan thei nan el theihmi a si lo. Hih thuhla tawlrelnak ah ralkap kuthnuai ih um Ministry of Home Affairs khal a tel ih ralkap lamṭang rampi ukhruaitu Luban ṭhenkhat khal an tel” tiah thufelfai theitu cun a ti.\nSpyware timi cu computer thawn hmankop dingmi phone, computer le cet dangdang hack/control theihnak software a si. Spyware thawn mi phone call an ngai thup thei, message le web email khal an zoh sak thei. Cuhleiah biakpawhnak le Internet company bawmnak ṭul loin cuih technology hmangin mi umnak an zawt thei. Cumi leinak dingih tawlrelmi NLD cozah san ih (kum 2019-2020) budget $4 million bill cu Justice for Myanmar timi dothlennak cangvaitu pawlkom pakhat in Reuters hnen ah a pholang thluh. (Reuters hnen ih pholangmi 2019-2020 kumpi budget $4 million bill document cu atak maw alem a si timi thei cing dingin Reuters rori`n bulpak in zingzoinak a nei ih atak a si thu nemhnget fel mi a si).\n2019-2020 budget $4 million bill hi khuatlang mipi hnen ih pholangmi a si lo ih hih thuthawn pehpar in le mipi thlingthlathup dingmi thu ah NLD cozah in a theihpi maw timi cu Reuters in a nemhnget theilo. Reuters cun SAC ralhraang khal siseh atu Dothlennak ih cozah dingthar (NLD) hnen khalah thusutnak a nei nan letnak an dong lo.\nMipi thlingthlathup tummi idea cu 2019 lam in biakpawhnak lam company hnen ah simtheinak an nei zo ih atak ih tuahsuak ngaingai dingin 2020 lam khan nasaten an nor thok. Asinan lenglam ah thuthup puut suak lo dingin ralrin an pe cia.\nBiakpawhnak ceet hmangin mipi thlingthlathup timi hi ramcangkang simlo အာဏာရှင်စနစ် hmangmi ram ṭhenkhat hman in Daan kalh a si titu an um. Nan, Myanmar cu kan ṭhangso caklo tikah Technology Daan kan neimi in a huap ban lo ih tawlreltu Uktu lam cun Daankalhlo phungpha in an fehpi. Myanmar mipi phone call le message tiang zoh thup theih dingmi khuakhannak cu Norway hrambun Telenor in leitlunhuap mipi theih dingin a pholang hmaisabik. Asancu Myanmar rampumhuap biakpawhnak lam customer neitambiktu an si ruangah a si. Mipum 54 million umnak Myanmar ram ah Telenor company in 18 million lenglo customers a nei ih Myanmar ramsung bikpawhnak lam customer neitambiktu company a si.\nTelenor in 2020, December 3 ih ca a suah mi ah “Myanmar thuneitu in Mipi a thlingthlathup tummi cu mipi hrangah donhar um zet a si. Biakpawhnak lam Daan thawn milaw in a dotdotten siannak lak ṭulmi a si nan Myanmar ram cun Privacy thawn pehparin customer rights Daan a nei lo. Curuangah uktu lam cun Daankalhlo phungpha in an fehpi” tiah an tarlang. Leitlunhuap ram cangkang tamzet ah misual kai danding olsam thei dingin phone call ngaithuptu le mi message siartheitu cozah an um ko. Nan, an nih cu a ṭha lam in an hmangmi a si hlei ah Daan vekin a dotdotten siannak an lak hnu ah an hmangmi a si.\nKawlram cozah/ralkap in thlingthlanak buntermi operator ah Telenor, MPT, Mytel, Ooredoo le mitamzet hmangmi internet zemsuaktu company lar ṭhenkhat an tel. Cumi thuthawn pehpar in Reuters in Telenor a sut nan “kan hnaṭuantu security hrang ṭihnungmi a si ruangah kan lo sim thei lo” ti`n an let. Culodang company khal an sut nak letsalnak ziang hman an dong lo. Atuah, cumi lakih telve MPT le Mytel cu kumpi cozah thuneihnak latu SAC ralhraang kut sungah a um zo.\n“Ralkap in duhtawkin mikeneh an zawt ih mi call an ngai thup”\nBoruak thlirtu le ralkap pawl ih Surveillance system hmandan zohliahtu Hram pathum cun ramsung biakpawhnak company le Internet zemsuaktu company zate cu mipi thlingthlanak an tuah fial lo. Hmangtu neitambik company le an mai` hrilhranmi company hnen lawngah mipi thlingthlanak Spyware an bun ter tiah an sim.\nReuters thawn hmaton thusutnak tuahtu hminthup mipakhat cun “SIM cards hnungzul in mi call khal an ngai thup. Phone kan call tikih dial tone awn kan theilo cun in ngai thup tinak a si. Cuvek tongtu siarcawklo an um” a ti. Dothlen duhphorhnak ih kaihkhihtuar pawl buaipitu Daanthiam mipakhat khalin “Ralkap tayacuai tuar kan buaipimi case kan zoh tikah an phone call ngaithup le message kuat mi an zoh thup ti a ciang. Lamzawh duhphorhnak ih kaihkhih tuar miṭhenkhat cu taya an cuai tikah Duhphorhnak thubuai siloin phone hmangin Daankalh cangvaihnak nei dingin cumi khami thawn cutin khatin nan biakaw ti`n tayacuai tuar hmuh ding an tam” a ti. Leitlun ih Human right pawlkom tumbik Amnesty International khalin “Technology lam security thiamsang pawl hmangin duh caan ih zingzoinak nei thei dingin Phone metadata – data pawl an ret ter cia ṭhepṭhi ih zo in zo pawl an call, nazi paziat sung an biakaw, phone ah ziangvek a um tvk khal an zoh thup” tiah an tarlang.\n“Internet le Phone Line cable an chat hlei ah Dothlennak ih hruaitu ṭhenkhat Phone an block”\nMin Aung Hlaing hohami ralkap in February 1 ih kumpi cozah thuneihnak an la hnu zarhkhatnak hrawngin SAC ralhraang cun rampihuap data center pawl ah fehin Internet cable hri an chat sak. Chat duhlo ruangih kutthlaktuar khal an um ih meithal tin tuar khal an um. Zaan ih Internet an phit thok hnu ni 3-4 hrawngin biakpawhnak company ṭhenkhat cu Dothlennak ih hruaitu phone number pekin an hmanmi SIM cards network block an fial. Cumicu mipi lakah pehtlaihawdan harsa hai seh timi tumtahnak thawn an tuah mi a si.\n“Ramsung mipi ih hmanṭangkai zetmi websites ṭhenkhat le social media ṭhenkhat cu Kawlram ah hman theihlo dingin an block thok. Kan company customer pawl ih phone number khal in dil. Cumicu peklo theihlo dingin Daan thar an tuah ruangah pek tengteng a ṭul” tiah biakpawhnak zung ih hnaṭuan mipakhat cun Reuters hnen ah a sim ih “Telenor le Ooredoo khal kan thu nan ngai lo cun licences kan lo lawng ding tiah SAC ralhraang hringhro an tuar” a ti.\nSAC ralkap in hitiih mipi thlingthlathup le Internet humreek hmalaknak an nei nasa cu China cozah ukhruaiawkdan cawngin kumrei lal an tum ruangah siding tiah zumnak a um a si.\nHminthup mipakhat cun “SAC ralhraang in an him nakding hrangah Internet control an duh. Cumicu kan hrang ah kum 5 dungtolhsalvek a si” a ti.\n← SAC ralhraang ṭih ah Loklung khuapawh in khua suahsan\nRalring : Falam ah COVID -19 nat nei 4 an hmu →\nBomb kam mi hnawm sar pawl in an lak sakih PDF pawl cangvai khawsuak thei lo\nTlangpar hriamkai pawl hnen ah Siah khong theinak Thuneihnak an pe\nMarch 19, 2022 Ni Hnem Sung 0\nMandalay Khawlaili doawknak ah PDF ralkap 5 in ram le miphun hrang nunnak hlan


India Ramah Nunau Pawngsualnak Thleng Lala - Chinland Today Media\nIndia Ramah Nunau Pawngsualnak Thleng Lala\nJanuary 14, 2013 8:11 am·0 comments\nAMRITSAR, INDIA : Kan dung naite ih India ramsung le leitlun tihnin theitu thuthang, nunau pawngsualnak le pawngsual tuartu nunau cu Singapore ih a thihnak thu theih asi. Cumi ih sualnak a neitu le pawngsualtu pawl khal tu ah court ah an thu relsak rero an si lai ah le, India ramsung ah cozah in nunau pawl par ih a zohdan duhlotu pawl in lamzin an zawh rerolai ah pawngsualnak dang thleng lala cun India ram ih nunau pawl nun him lo zia a langter.\nCui pawngsualnak cu, 11.1.2013, Friday ni ah, Punjab ramthen sungah a thleng lala. India ramsung thuthang pawl ih simdan vek asi ah cun, Punjab ramthen sung, sikh khawthianghlim ti ih an kawhmi Amritsar khua ih feh rero nunau kum 29 mi cu, mi 5 pawl cun motor bike thawn an phur ih, hmun le ram nunau nu ih a theihlonak ah an hruaihnu ah an pawngsual asi. Cumi 5 pawl cu, zan ah bus thawn an vak ih, cumi an vahnak ah hi nunau nu hi an hmu. Bus driver le conductor khal an tel ve.\nPunjab ramthen sung ih Congress Party hruaitu pakhat asi mi Partap Singh Bajwa cun, “Hivek thil a cangsal mi hi palik pawl ih duty thatlo ruang khal ah asi ve. Ziangahtile, zan ih vak bus ah zo vek an to, khawitawk feh ding ti vek thaten an zoh thatlo ruangah a si. Kan dung naite ah hivek kan ramsung ah a um zo.\nTu ah a um lala hi kan ram thuneitu pawl in tuanvo an pekmi pawl ih hnatuannak thaten an zoh that a tul asi” ti in asim. Hitawk pawngsualnak ih rinhlelhmi mi 6 pawl cu palik pawl in an kaihzo thu an sim.\nCulai ah, Maharastra ramthen sung khal ah, tuihlan ih mi sualzet pakhat, kan dung kum May thla ih thawnginn ihsin an suahmi pa cun, Nikum December 28 ah khan nauhak kum 9 mi a pawngsual ih a thah ruangah a umnak inn ah kum 32 mi hi kaih asi ti in Press Trust of India cun a puang. Madhya Pradesh ramthen sung khal ah, mi pakhat cun a motor sung ah tlawngta nunau cu a sualpi tum ih, cumi cu palik pawl in an hmuh hnu ah kaih asi.\nZianghman a tuah man hrihlo ih a thu an relsak hnu ah a motor mawnnak licence ( driving licence ) cu an laksak ih, a motor khal palik pawl in an kaihsak thu India Press cun a tarlang. India ramsung ih hivek pawngsualnak a tamtuk ruangah mipi thinhengnak a sosan vivo khal zum a um thu thuthangca pawl cun an tarlang.\nQueen Elizabeth II Sizung Thleng\nIndia Ram Ah Khawhlum Luar\nIndia Khawdai Ah Chin Mi Him


Cahram Archives - Page 2 of 107 - Chinland Today Media\n-Sianglianuk Kianghrol 1. A Sullam Kutdawh Media timi cu “thuthangca zuar khongnak ding ah simaw, bomnak pekhlan mi tam sinsinnak ding ah simaw, thuhla pakhatkhat ttannak ah simaw, mipi hnen ihsin ngah a ttul mi zawnruahnak thinlung coktho ding in, ngan mi in siseh, zuk mi in siseh, zuknung in siseh, mi rethei dinhmun tarlangtu media” khi a si (any […]\nby CT ·\tSeptember 21, 2017 ·\nHotel tumpi hmai ih tuahmi zuklempi hi leitlun hminthang Hollywood minta Arnold zuklem a si. Himi zuklempi an tuahnak san cu “Leitlun ah a hmunmi thil zianghman an um lo” ti langter duhnak a si. Arnold hi hlawhtlinnak a ngah laifang ah atu hotel ih ṭuanvoneitu upa pawl in, “Na zuklem hi kan hotel hmaiah in retter aw,” tin zangfah […]\n– Thang Luai Baibal mithiam pawl ih kawh dan in; ‘Temple Pahnihnak (the Second Temple) lole Zerubabbel ih Temple hi Thukam Thar (New Testament) ah vei tampi a lang ih, Bawipa Jesuh rori khal vei tampi a rak feh. Hi Temple hi Judah miphun hrang ah a thupi bik ih, a ropit dan khal a mak. Ni khat cu Bawipa […]\nSalai V Bawi Lian Leitlun ramtamhuap thuneitu pawl le upat mi pawl hnenah kan rampiin harsatnak a ton reromi pawl cu Myanmar State Counsellor Suu Kyi cun mipi pawl hnenah September 19, 2017 ah thusimnak a nei. A thusimmi a nai theibiknak in kan mipi pawl hrang ih siar olsam le theithei dingin ka rak let. A zaten kimcang ih […]\nby CT ·\tSeptember 19, 2017 ·\nAmerican Idol zoh dahtu pawl hrangah cun zohdiktu ih ṭuanvo latu Simon hi a theilotu kan um tuk lem lo ding. Zohdiktu a ṭuan tikah a simmi tete pawl hi mipi thinlung a tham thei zet. American Idol ih teltu/zuamtu lakah thiam taktak pawl cu ṭongfang mawi zet in a lawm ṭheu ih, asinan a thinlung la tuk lemlotu pawl […]


North Korea in America A Hro - Chinland Today Media\nNorth Korea in America A Hro\nOctober 13, 2012 4:28 am·0 comments\nChina in IMF Leh World Bank Proramme Ah Tel A Tum Lo\nJapan ram Tokyo khawpi ih International Monetary Fund leh World Bank Programme ih leitlun ram tinkim tonkhawm awknak an tuah miah China cun tel an tumlo thu an simih, hihi Japan thawi ramri thuhla ruangih an buainak ruangah an lungawilo nak langter nakih ruah a si.\nTheihcia zovekin China leh Japan hi an ramri awknak tikulh East China Sea an cuhawknak thu ruangah an karlak boruak hi a sezetih, kan dungthla ah khan Japan cun hi an cuh awkmi tikulh lakih tikulh fate 3 cu an ram ih sumdawng milian minung pakhat hnenah sumdawn nak hmunih hmangdingin saan siannak a pezo ih Tokyo Governor, Shintaro Ishihara khalin tikulh fate pakhat cu mipi sumpai thawhkhawm mi in ceimawi that a tumih, hihi China cun a duhlo zet.\nJapan Cozah thilti dan a duhlo zia langter nakah Japan ram khawpi Tokyo ih leitlun ram tinkim aiawhtu pawl sumpai dinhmun thuih tonkhawm awknak an tuah miah Chian ram ihsin sumpai dinhmun thuhla rel dingih an ruatmi China ramih Bank tumbik Peaple`s Bank of China Governor, Zhou Xiaochun leh Finance Minister, Xie Xuren cu himi thu relnak Tokyo ah fehlo dingin khamsal an si. himi ih hleiah China ramih Bank tumbik 4 pawlih aiawh ih an thlahmi fehtu ding pawl khal ttulhter sal an si.\nChina leh Japan ram ramri tikulh cuhawk nak thu ruangah an sumdawn nak khal tamzetin a thlakniam phah ih, Japan ramih Motor tuahnak Toyata Company khalin a sumdawnnak sumpai dinhmun a tlakniam phahzetih, kandung thla ah khan China ramih ihsi a sumdawn nakaih a sumpai hmuhzat za ih 49% in a tlakniam phah manih, Honda leh Nissan khalin za ih 40 leh 35% in an tlakniam phah ih, Mitsubishi leh Mazda Company khalin China ram ihsi an sumdawn nak an tlak niamthu an simve.\nHimi ramti tikulh an cuh awknak ruangah China leh Japan hin himi tipi tluanah lawng ralkap leh lawngpi pawl an ret ciamco veve thlangih, himi ih hleiah himi ramri rakcuh buai vetu Taiwan khaln Japan ih ka ram a timi tipi sungah a lawng ralkap pawl a thlahlut ve ruangah himi kiangkap hrawng ah buainak sosang a suak pangding ti phan umzet dinhmun ih ding an si. US Secretary of State, Hillary Clinton cun ramri tikulh cuhawk nak thuah buainak sosang suaklo dingih himi kiangkap ih um ram pawlcun neem cuhthei hram cio dingin a ngen hai.\nNorth Korea Cozah in mizan sunih thusuah an tuah nakah a hmelma hlun South Korea lamtang America cu a hro ih, North Korea Cozah cun America ram hrekkhat kapban Missile ralthuam an neih tthattawk thu an puang. hihi US cun letcih in North Korea Cozah cu hrosuang lo in leh a ralthuam uansuan pilo in a ram mipi rethei zawnzai pawl ih eiding tirawl leh ram mipi ih ttulhai mamawh pek tumsawn sehla a duhthu an simve.\nSouth Korea Foreign Minister hlun tui UN Secretary General, Ban Ki-Moon khalin North Korea Cozah thusuah micu ngaithlak hreh um a tithu leh ralthuam Missile hminih mihrinhro hi ram in hnen thawi buainak suakter theitu a siih, ram dangdang khalin zumlo nakah an hmanphah dingih, himi hnakin ram in hnen leh ram dangdang thawi rualrem awknak lamzin hawlsawn sehla a hrangah a ttha bik leh pawimawh bik sawn a si thu a sim.\nUN in Iraq Cozah A Mawh Thluk\nTheihcia zo vekin kandung zarh colhni sunih Iraq Cozah in minung 11 a khaithat ruangah UN High Commissioner for Human Rights, Navi Pillay cun nikhat sungih Iraq Cozah in minung 11 a khaithat cu pawi a tithu leh himi thuin a thinlung a thir terthu a simih, daan diktakih rorel nak hmangcuang silo ih minung khaithat awk rero hi nunrawn thlak leh suahsual hna a si a tiih, Iraq ramih thahawk nak daan an hman mihi tireh a duhthu khal a sim.\nRelzo vekin kandung zarhpi ni ah khan Iraq Cozah cun minung 11 a khaithat ih minung 10 cu Iraq ram mi an siih, pakhat cu Algeria ram mi a si. Iraq ramih thah awknak daan an hman mihi leitlun ram tinkim in mawhthluk leh sawisel a hlawhzet nan an hmang ringring thotho ih, tui ttumih an khaithat mi pawl thawn Iraq Cozah hin tuikum sungih minung 113 a khaithatih nikum ah khan minung 68 a khaithat. tui an khaithat mi pawlhi Cozah siatsuah tumtu leh ram mipi buainak suak dingih forhfialtu ih puhmi an siih, Iraq ramih nikhat ih minung an khaithat tambik ttumih ruah a si.\nAmerica In North Korea Rocket A Kapthla Pei Maw?\nMalaysia PM Bang


Australia PM Tony Abbott Ka Tonnak - Dairy - Chinland Today Media\nSeptember 1, 2014 2:01 pm·1 comment\nZuk: Michael Sukkar MP, Wesley Bawi, CCV sungtuan, Australia PM Tonny Abbott, Van Biak Thang, CCV hotu, Van Bawi Lian\nAustralia PM Tony Abbott Ka Tong\nAustralia ka umnak kum 6, thla 8 le ni 10 cekci a si. Hi ni cu ka hrang ni danglam ce le hminsin tlak ni sunglawi a si. Rampi uktu le hotu pakhat ton hi midang hrang ahcun a sunglawi dan a danglam ko ding. Minung kan bangawk cio lo vekin kan ruahdan le kan tuahtehnak khal a bang aw ciolo. Ka hrang ahcun damsung ih hminsin ropibik pakhat a si. Australia prime minister Tony Abbott kut kai phah ih thusim theinak ka neive leh ding ticu ka sunmang hmanih ka rak ruah dahlo mi a si.\nAugust 20, 2014 tlailam sml 4;04 cekci ah Chin Community Victoria (CCV) sungṭuan, Pa Wesley Bawi in in rak ko. Kan lecturer thawn kan biakawk lai a si ruangah ka kai manlo. Minute 10 ah ka hei biak sal. Thaisun ah Austalia PM Tony Abbott tonnak ding hrangah hmun pakhat te a um ih na tel man pei maw in ti. Vei le khat ah keikhal cun AW ka man ding, karak tel ding tin ka let cih. Tu rori ah hminpek a ṭulih na man ngaingai a ṭul tiah in ti. Ka lungawi tin phone cu ka phit.\nKa tlawng ca ap ding pawl le a tam zet. Asinan Australia PM tonding cun ka thinlung i ciah neh zet ih ka timlam aw ve. Thusuhnak caan um pang sehla ziangmi ka sut pei? Ziangtin ka biak pei? tivek pawl ka ruat. Ka thinlung in cuvek caan ṭha khal cu ka neih thei lo ding tiah ka ruat. Ziangah tile keicu Asia ram ih ṭhanglian, Palik le ralkap pawl ih ukbet mi le an kuthnuai ih zalennak neilo milai pakhat te ka si vekah ka ruat aw.\nTon ding caan le hminpekawk caan cu zing sml 10:00 a si ruangah zingten a caan khel dingin ka pok. Ka umnak hi Melbourne nitlaknak thlanglam, Latrobe University kiang a siih Chin mi zohman an umlo. Zing ah ka phone alarm cu a awn. Ka thuam ka tuahaw ih Melbourne nisuahnak lam Chin mi 3000 tluk umnak hmun lam panin sml minute 40 tluk moṭaw ka mawng.\nCCV sungṭuan, Pa Wesly Bawia thawn kan fehtlang ih a hmun kan thlen hlanah CCV hotu Pa Van Biak Thang in, midang hotu upa pawl an thleng zo ih nan ra thleng zik maw tiah in rak ko. Minute 15 tluk caan a duh lainan, rampi hotu lubik tongding cun mi thupi pawl khal tik cu khelin an timlam aw ti a lang fiang zet.\nPM in thu a simlai\nKa ruah dan ahcun palik pawl le kilhimnak pawl nasazet in an ret dingih, kan moṭaw le kan mah tak ruang pumpi khal in dap thluh ko ding tivek in ka ruat. India ram ah kum 10 kan um ih cumi ih an palik pawl ih an ram hotu pawl an kil vekin an kil ṭhepṭhep ko ding tiah ka zum. Kan luh hlanah ziang maw tal cu in ti ko ding ticu ka zum zet.\nA hmun kan thleng, a kiangkap ah Michael Sukkar MP, member of Deakin timi poster pawl an rak tar. Palik ka hmulo, ralkap le kilhmintu khal ka hmu lo. Ka thinlung ten a hmun kan diklo a si pei maw tiah ka ruat. Pa Wesley Bawi cun hinah a siko tin in tiih cutin ka moṭaw cu moṭaw dinnak ah ka va cawl ve. Kilhimnak a va seve tivek in ka thinlungthupten ka ruat. A sungah an um ko ding tin ka ruat hrihlai. A sung kan va lut ih zianghman a um cuanglo. MP Michael ih zung hnaṭuan pawl cun kan hmin pawl an rak ngan ih cumi cu la phahin coffe kan in khawm.\nMi ṭhen pawl cu an lut thluh zo ih mihrek khat an ra rero. Chin mi ihsin mi paruk Chin Community Victoria ihsin Van Biak Thang, hotu, Wesley Bawi, sungṭuan, Australia Chin Community ihsin Hre Ling, hotu, Lian Ding Hmung, sungṭuan le Van Kung Ling, advisor pawl an rak um. Nisuahnak lam ih vantlang mipi pawlkom ih member tambik veve an si. ACC pawl in sungtel 1500 leng an neiih CCV in 400 zik tluk an nei. ACC hi Hakha, Thantlang deuh an siih CCV hi Falam mi pawl an si.\nMah le thuam cio in lai puan an rak bat aw. Chin mi pawl ih kan nunphung kan uar zia ka hmuh tikah a thupten ka rak suangaw zet. Mi rang ram kan thleng nan ni thupi, khawitawk kan um khalah hivek ih kan hnam puan le thuamhnaw kan rak ngainat tal hi Chin mi kan sinak le kan miphun cawimawinak hrangih sunglawi pakhat a si zia a tak in ka hmu. A suak khawmtu vantlang hotu upa dangdang pawl in, puang danglam mawi thlenthlen pacangṭha pa ruk ih liangbah cu zoh mawi an ti ve ih khoitawk ihsi ra mi nan si ti pawl cu sut lo in an um thei lo.\nVan Kung Ling, Wesley Bawi, Hre Ling, Van Biak Thang, Lian Ding Hmung, Van Bawi Lian\nChin mi ticu kan sinak rel dingah harsatnak tampi kan rak nei. Ziangruangah tile a fate zet mi miphun pakhat te fang kan si tikah in rak theitu an rak malzet. Kan rampi ihsin thok a ṭul ṭheu ih cumi ihsin kan pengṭhen, cutin kan pawlkom tivek ih rel a ṭul ṭheu. Chin mi ih pawkom dangdang um tivek pawl tla thuruat thiam deuh cun an mangbang deuh ṭheu. Asinan Melbourne nisuahnak lam ih um community pawl cun kan Chin mi pawl ih umtu khawsak dan in thei zet ih relfiang awk ciamco khal ṭul lemloin, zo kan si, khawitawk ah kan um, ziangvek ṭong pawl kan hmang titla in rak thei zet. Theilo tu ṭhenkhat hnen lawngah te nasa ngaite ih simfiang a ṭul ṭheu.\nDeakin Community Morning Tea an tuahnak hmun ah kan va lut ve. Thurelnak ding hmun an rak ret cia ih rampi huap TV ihsin ABC le Skynet pawl khal an tim an rak tuah thok rero. ABC le Skynet pawl kiangah cun an thiltuah dan zohphah in ka hei bia. Tu hnu rei lote ah rampi TV ah live in kan thlah ding. Channel 7, 9 le SBS pawl khalin kan zuk mi hi in rak laksak cih ding. Cucu kan hnaṭuan dan a si. An feh theilonak hmun ah a caan le kan feh ih, kan thlen banlo nak hmun ah a caan le an ni pawl an tleng. Sinan kan thuthang pawl cu kan hlawm aw ton thluh tiah in ti. Ka thinlung ten kan Chin media pawl khalin hivek in thuhla pawl hi hlawmaw ton vivo thei sehla kan rampi dinsuahnak ding ah a ziktluak mi le duhthusam a si ding tiah ka ruat. Cuvek dinhmu ngai kan thlen ding cu sunmang lawngah kan silai sikhawh tiin thu ka ruat phah. Cutin a sung ahcun mi thupi tamzet pawl thawn thu titi khawmnak kan nei.\nZing sml 10:30 ih thleng ding a si ruangah a caan a hmang dik pei maw tiah ka sml cu ka rak zoh. Minute 3 tluk lawng a tlai. Kan um khawmnak inn pi sungah a ra luh hlanah media pawl an ra tlan ih cutin zuktu pawl le a mah kiltu ralkapthiam pahnih an ra lut. Cutin a ra lut.\nSangka kiangih rak hmuaktu tlawngta nauhak le kum upa lam pitar pakhat a bia ih minute 2 tluk a titi pi hai ta. Mi thupibik a si konan a mi biak dan ka hmuh tikah mipi ih nel ngam dingin a um ti cu a kiangkap um tu kan zate ih hmuh hngan dingin a langter. Thusimnak ding hmun ih an ruahnak hmun ih thusim dingin Michael Sukkar MP cun a sawm ih thusimnak a nei thok.\nMelbourne hi leilung tlun ih umnak hmun ṭhabik tiin an hril. Kum li a zawnzawn ih an hrilnak a si. Melbourne ih rak um ti ah karak uar aw in ka lung a rak hmui nasa. Australia PM ih a thusim kamkaunak ah ‘Melbourne hi leilung tlun ih umnak hmun nuambik hrang ih an hrilnak san khal nan mah pawl community hotu pawl ih ṭuannak ruangah a si. Kei khal nuam ka tiih ka suangaw zet a si tiah a ti. Minute 6 tluk forhfialnak le thazaang peknak le a thuken mi pawl simnak a nei. Cutin pakhat hnu pakhat mi upa le council hotu pawl tonak a nei.\nThusuhnak caan ṭha ka nei ve ding ticu ka ruat hrihlo. Kan luhlan deuh te ah MP Michael Sukkar zung ih ṭuan a secretary nu hnenah thusuhnak caan a um pei maw tiah ka sut. A thusim thluh hnu ah minute 45 a caambet ding ih cumi ahcun nan ngah ve ko ding tiah in sim. Sinan keimah in ka tong thei ding ah ka ruat aw lo. Pakhat hnu pakhat tlawngta pawl khal cibai in thusuhnak le sannak tete a nei vivo.\nThusuhnak neive dingin mipi lam ih a fehnak lam ahcun ka rak ding ve. Ka hmai ah tlawngta nauhak le an principal pawl an um ih cutin thusuhnak an nei rero. Ka kiangah a ra thleng. Ka thinlungten ziangtin ka biak hmaisabik pei tiah ka ruat. Ka thin cu a khur ih malte karak ṭhia. Ziangah tile Leilung tlun ih ram uktu lu ka ton hmaisabik mi a si ruangah a si. Ka kut khal a khur deuh ko.\n‘Hi Mr Tony ka lo tongngah ih ka lungawi’ tiah a kut ka kai, ‘Hello Van, ka lo tongngah ih ka lungawi ve’ tiah ka hmin thoknak thawn ka awm parih ben mi hmintarnak zoh in in let cih. Ka hmin ih in kawh men hmanah ka lungawi tuk zo. A kut thlah hrihlo in ‘kan ni cu Burma ihsi ra mi kan siih Chin community kan si tiah ka sim cih’. Cule ka kiangih um Chin hotu upa dang pawl ih kut a kai vivo. ‘Nan ram hotu Aung San Suu Kyi khal ka tong dah zo. President khal ka tong. Suu Kyi kha a fim deuh, a thuruah a ṭha sawn’ tiah in ti. Cu thluh veten ka kiangih um Chin upa pakhat in humanitarian visa thu hla ah lo suh duhmi kan nei tiin a ca ken mi a pe. Michael Sukkar MP cun keimah in hica cu ka rak lo laksak dingih ka rak kuat leh ding tin a rak ti. Cutin thuhla dang zianghman a relpi bet nawn lo. Cutin ka lam ah i naih ih ka hmai fang zoh phah in thuhla i hawn sim.\nKa kiang nai deuh ah I ra naih. ‘Longih a ratu pawl khamnak ding le daan thar kan tuah ruangah raltlan beunak hawl mi tampi hrangih kan rikhhiah mi pawl cu a sinak vekin hmalaknak kan nei vivo ding tiah in ti hai. Cule kan lungawi ti phah in le, Chin hotu dang pawl ih kut a kai sal. Kei mai zawn ih ding a silai rungah a kut ka kai salih, ‘Chin mi raltlan mi thawngsawm li lenglo Malaysia ah an um ih Delhi ah thawngriat an um. Himi pawl hin Australia rampi ih bawmnak an ṭul. Australia rampiih dan lo ih a luttu pawl ruangah kan unau pawl ih canvo hi an hloh in ka thei a si. Himi thu ah ziangtal in tuahsak thei pei maw? tiin a kut kai phah in hmaiton rori ah a mit fang zoh in ka sut’. Hi thu cu nan local MP hnenah rak rel in rak sut bet awla, rorel inn pi ah kan rel vivo ding tiah in ti. Ka lungawi ti tiin a hmaifang zohfahin kan be aw ih cutin midang a be peh vivo.\nKa thusuh mi le ka dilmi in tuahsak thei ding le dinglo cu Pathian thu a si ko. Australia rampi hotu lu Prime Minister Tony Abbott hnen ah kan Chin mi thu hla ka rak sim ngah mihi ka diriamnak pakhat cu a si. A rak hngilh in a thei nawn lo khal a si men thei. Asinan a hnathlam ah a sansung ah Chin timi le kan miphun ih harsatnak thuhla sim ngahtu ka si ruangah ka lungawi. Mirang dan in an mitfang zoh phah in le an kut kai phah ih thuhla um dan simngah tu ka sihi ka san thuanthu ih ka ngan khum mi thuanthu, mihrang ah ruahtlak lo a simen dingnan, ka hrang hminsin tlak caan sunglawi a si.\nKan zuk aw tlang ding tiah ka sawm ih ka liang parah a kut retin in run kuah. Ka phone thawn tulai santhar ṭongfang Selfies in kan zuk aw. Kan zuk ka zohsal ih bangawknak kan nei vek tla in ka hmu aw. Facebook ah ka tarih rual le pi pawl in nan bangaw in rak titu tla an um. Thungai pi tla cu asi lo ding. Putar kum 45 luan zo kei kum 30 kim fang ih rak bang cu ka va tar zikte tivek in kan ruat aw. Sinan Rampi hotu rak bang ve khal a sunglawi tiin ka hnem aw.\nAustralia rampi hotu lu rori mipi vantlang hnenah zalen zet le nel um zet ih a tlanlen hi ka zoh tikah zir ding siar cawklo I pe. Kan Chin mi pastor pawl le kan hotu upa pawl hnak hmanin biak a nuam sawn pei maw tivek tiang ka vun ruat.\nZiangruangah kilhimnak lam khal India ram ih palik paw lih an hotu pawl an kil ih mipiih tham banlo dingih an ret vekihan ret lonak ti ka thei fiang. Mipiin an ngaina ih ram zalen, ram dai, buainak le mipi thahawknak umlonak hmun ah kan um ti ka fiang aw. Palik le ralkap paw ih nekcepnak le hmuhsuamnak ram a silo ram zalen pawl ih thinlung le khawruahnak hi kan rak ban lo a si tihi ka thei suak rori.\nKan hotu pawlin kan mipi pawl ih lawhban dingin le thurawn nuam dingin um thiam ding hi kan ṭul a si ti ka fiang thar zet. Australia rampi hotu lu a sinan a lakphak in ding coffee khal a mahte in a tuah aw. Cutluk ih ngaitlawmawknak thinlung hi kan ram hotu le kan miphun hotu pawl in nei ve hai sehla ni nikhat ahcun Van Arsi zoh in kan Chin mi khal thlapi kiangah ram kan din leh ko ding tiah ka ruah san a si.\nAustraia mipum million 22 lenglo, Melbourne Million 5 luan um lakah Australia PM tongtu ka rak si ngah ve hi Pathian thlawsuah a si tiah ka ruat lo thei lo a si. A hleice induhsaknak thawn in sawmtu CCV hotu pawl le sungṭuan Pa Wesley Bawi parah ka nunsung ih ka hngilh dah lo dingmi thuanthu in tuahsak a si tiin ka hminsin ih ka lungawinak khal ka langter duh a si.\nChin Community Hotu In Australia PM Tony Abbott Tong\nAustralia Rorel Inn Pi Ah Chin Mi Harsatnak Thu Australi MP In Rel\nRev. Dr. Van Thawng Lian (Adelaide) 0432070197 says:\nka rual na va ti that lawmman ve ka lo dawr, ka lo aur tuk,


A Thar Hnakin A Ttha sawn - Chinland Today Media\nNovember 19, 2012 10:47 pm·0 comments\nBible Siar Ding: Saam 23:1-6\nKa thazaang a tlungter saal ih\ni tiam cia vekin lamzin dingah i hruai.\nA liamciami kum maltelai ah, kum sawmriat a rei zomi a sen-pawl rong zuk rin lopi in ka hmu ngah. A zim tete pawl an ttet thluh thlang, a lai ah a kil le kil in x vekin a kekkuaimi rin a um, ih tidai formi in zuk cu a malhter thluh. Cuih zuk pakhat te lawng cu kan innsang ih kan neihsunmi ka pasal ih a pi in a ret tthatmi innsungsang zuk a si. Zuk remtu pa hnenih kan va feh ttum ah cuih zuk cu in rak pek saal, ih a thar hnakin a ttha sawn.\nNang le kei tla cuih zuk vek kan si ve men ding. Pathian hmai ah sualnak ih siatsuah neekneekmi, ttet hnelhni le rop ttiamttiam tla kan si thei. Mi ih tisiatnak ruangah a kekkuaimi kan si thei ih khui ah ka feh ding ti hman thei nawn lo tla kan si thei. Colh caan malte le duhdawtnak malte ruahsan in hmailam ih kan feh tluan theinak dingah A bomnak cuantu tla kan si thei. Atu ih kan dinhmun hnak cun mallai cu a cuangmuar ko ding.\nCutikah Pathian cun A kut neem in in tonghtham ding. A pakhatnak ah, “A hmai ah midingfel ti’n in cosang ding, ih sualman thihnak cu in tthawn sak ding. Cun colhhahdamnak le thazaang thar in pe ding. Amah thawn caan tampi kan hman deuhdeuh tikah, A thluasuah thawn kan khat ding.\nPathian in in cakter saal tikah, Anih cun ttha deuh dingin in tuah a si lo. Anih cun thil thar hnakin ttha deuh in in tuah a si sawn.\nBawipa, Thazaang thar nei dingih in tonghthammi ka lungawi. Nitin Nangmah lawng a pakhatnak ah lo retu si dingin in bawm aw.\nKa ruahsanmi hnakih ttha sawn Bawipa ih tonghthamnak ka tonmi ka nunnak ah ziang a um? Amah thawn nitin pawlkom aw thei lo dingin ziangmi in so in dawnkham.


CBANA Hohanak In Falam Bible AW Thawn Thun Thluh Ding - Chinland Today Media\nMay 19, 2017 4:32 am·0 comments\nChin Baptist Association, North America (CBANA) pawl ih hohanak in Falam Bible OT a zaten AW ih khum ding an tum. September thla ihsin Aw pawl thunthok ding tumtahnak an neiih 2018 ah ṭhehfel thei ding an tum.\nFaith Comes By Hearing (FCBH) pawl ih hohanak in Falam Bible NT, Thuthlung Thar hi Aw an rak thun dah zo. Asinan FCBH pawl in sumpai lam ih bawmnak an tlinnawn lo ruangah CBANA thawn ṭuantlang in Bible hi a zatenten thun thluh an tum sal mi a si.\nCBANA in hi Bible Aw ih thunding mi hrangah $30000 lenglo cem dingin ruahmannak an nei. USA hrambun in tuahtum a siih Aw thuntu ding hrang mi 20 lenglo le a cek feltu dingah mi 10 pawl in September thla ihsin an thok ding.\n“2018 kum cem hlan ah theh thei dingin timtuahnak neih a si. Himi tuahnak dingah hin Myanmar Bible Society le FCBH le CBANA kan tuan tlang a si ding. CBANA in a cemmi Budget a tuah ding ih a tuan suak ding. Mipi pawl in an kut zaphak ih kaihmi rori ihsin Bible pawl an ngai theinak ding ruahsannak tumpi a si.” tin Rev Sa Tin Lal, CBANA Gen Secretary cun Chinland Today Media hnenah a sim.\nTui an thun dingmi Falam Bible cu Dr. Hre Kio ih let mi a si ding. Aw thawn an thunṭheh theih ahcun Myanmar ram sungih Bible Aw thawn thunṭheh hmaisabik an si ding.#


Putin Thurawn Petu Hlun In, “Putin Ih Cangvaihnak Rak Khamdan Cu Thil Pakhat Lawng Aum” A Ti – Meifar\nPutin Thurawn Petu Hlun In, “Putin Ih Cangvaihnak Rak Khamdan Cu Thil Pakhat Lawng Aum” A Ti\nPresident Putin ih thupeknak vekin Russia ralkap pawlin Ukraine ram cu la dingin an va siim ciamco. Leitlun mithiam pawlin Putin cu ‘A thluak fehdan a dik nawn lo, a hlan vek a si lo ih a hni thei nawn lo. A me ringring, thinlung lam buainak nasa zet anei si ding” an ti.\nṬhenkhat in, “Cancer dam thei nawn lo a neih ruangah a khuaruahnak khal a dik thei nawn lo” an ti. Asinan, Putin thurawn petu hlun Andrei Illarionov in, “Putin hi a aa lo, a khuaruahnak khal a dik thluh lai. Putin hi thuruat thuk zet mi a si, a thiltuahmi hi a theifiang thluh ih a zohdik rero lai, ramdang pawlin a sumdawngnak ah hremnak nan pek ruangah a cangvaihnak hi nan kham thei cuang lo ding.\nPutin cangvaihnak kham theitu cu thil pakhat lawng aum, cumi cu Ukraine mipi pawlin thih leh thih tin an rak do ve nak hi a si. Ukraine mipi pawlin an nunnak thapin an rak do ve asilen Putin in a nor vivo nawn lo ding” a ti.\nAndrei cu 2000 ihsin 2005 tiang Putin thurawn petu arak si. Kum tampi sung ramdang pawlin Putin ih sumdawngnak phunphun an rak phitsak zo nan amahten a cangvai suak ringring, Putin in awlsamten ram fate Ukraine hi lak a tum nan tualsung mipi pawlin an rak do ve ciamco ruangah tuini tiang an la thei hrih lo.\nZanṭim Laiah Amahten TV A Zoh, A Kiangah Thla Arak To Ve Ringring


Myanmar Ralkap Pawl Hotu Ih Nupi Covid-19 In A Dam Lo, Than Shwe Tei Innsang Khalah Nathrik A Darh – Meifar\nKum 61 mi General Soe Win cu Myanmar ralkap pawl hotu, pahnihnak Vice-Senior ṭuanlai a si. An Chairman cu Min Aung Hlaing a si, Soe Win ih nupi Daw Than Than Nwe cu Covid-19 a positive ih a thinphang tuk.\nAn innsang member 5 in Covid-19 nathik an nei ih General Soe Win in a nei le nei lo cu theih a si lo. Daw Than Than Nwe cu damlo bese ciamco a si hrih lo, oxygen khal pek a ṭul hrih lo nan thih ding a ṭih tuk ruangah oxygen a bunaw ringring.\nMyanmar ralkap pawl ih an rinsanmi Than Shwe tei innsang khalah Covid-19 a darh thu theih a si. Kum 88 mi Than Shwe tei inn Kyaukse ah sibawi le nurse pawl cu PPE kor hruh in an lut/suak ringring, an buai thei zet tin vengsung mipi pawlin an rel.\nThan Shwe cu Kyaukse ih an inn ah maw, Naypyidaw ih an inn ah aum ti cu an thei lo. Kyaukse ih an inn ah aum asilen Covid-19 in a damlo a si ding ti an zum.


Sang Hnakih Thupi Sawn - Chinland Today Media\nNovember 12, 2010 1:43 am·0 comments\nJesuh in, “Thungai in ka lo sim: in ra hawl hi hmuhsaknak ka tuahmi nan theihthiam ruangah a si lo, sang khopzet ih nan ei ruangah a si,” a ti. – Johan 6:26\nKum zabu 17 lai ih Quaker kawhhran cangvainak hotu Issac Pennington in, “Bawipa in Amah parah nung dingin i zirh. A hnen ihsin kan ngahmi parah si loin, Amah sungah um dingin,” a ti. Johan 6 sungih tarlangmi minung pawl khal Jesuh ben in nun an duh. An hrangah rintlak a si ruangah si loin rawl a pek hngai hlei ah Rom acozah kut tang in a luatter hngai thei tiah an ruah ruangah a si.\nJesuh ih sang le nga in rawl a donak cu anmai’ ruahnak ahcun an hrangah thil a ti thei zia hngetternak ah a si. Mipi ih an pan sannak an beiseimi cu siangpahrang danglam a si timi thu a theih ruangah Jesuh in a tlansan hngai (John 6:14-15). A thaisun ah an hawl ih an hmu, an hawl hlawhtling dingah an ruat (cc. 22, 25-26). Curuangah an thlun, an ruahmi pe thei dingah an zum. Asinan Jesuh cu cabuai pawl a namtluk ih Amah cu “Nunnak Sang” a si thu a theihter hngai (cc. 32-33). Annih cu Jesuh hnen ihsin nun khawsak daan ttha deuh an duh, asinain Jesuh cun “kumkhua nunnak pe dingah ka ra,” tiah a ti (c. 40). Jesuh a zumtu lawng in nun famkimnak ngaingai cu atu le kumkhua in an hmu ding.\nJesuh thlun aw, ei ding rawl, sang a lo pek ruangah si loin na nunnak ih a haalbikmi, sang hnakih thupisawn nun hnangamnak pe theitu a si ruangah. Amah thawn kumkhua pawlkom dingin Jesuh thlun aw. – Marvin Williams\nJesuh hnen ka ra ih ka in,\nNunnak cerhti thiangte;\nKa ti haalnak a riam, ka thlarau a tthangphawk,\nAtu Amah sungah ka nung. – Bonar\nNa nun cu Khrih in a khat tikah\na famkimmi tlamtlinnak na tep ngah ding.\nKhasuan Rang le Lungvar Mankhung


Hnawmpen Tikulh - Chinland Today Media\nJuly 30, 2010 12:30 am·0 comments\nSeemtirnak 1:20-28; 2:15\nPathian in hmunkhat ih a kom awmi tidai cu, “Tifinriat” tiah a ko. Pathian in a tuah ciami a zoh tikah a ttha a ti. – Seemtirnak 1:10\n– Saam 51-53\n– Rom 2\nTih ni sun ah, tifinriat cu hnawm hlonnak ah hman ding a si ko tiah a cohlangtu pawl ih thu, riahsiatza thuthangca ka siar ngah. A tawizawng in hiti’n an ngan: “Pacific tipithuanthum sungah a fen ih a phuan aw reromi, plastic hnawmpen cu mak na tituk ding. Ton million 3 a simi plastic cu tipi parah a darh aw ih Texas ram hnakin a kau sawn. Vun zoh ahhin peng khat sungah plastic tom 46,000 tluk a phuan aw rero nan hmu ding.” Mi tthenkhat cun hihnak hmanin a kau sawnlai ding an ti. Plastic cu thil ttha lozet ah a cang, ziangahtile a ziam thei lo.\nKan umnak leilungpi hi Pathian in Adam hnenih ttuanvo a pek vekin leilung le a sung um rannung le sersiammi zate zohkhentu dingah Pathian in ttuanvo in pek. Seemtirnak 2:15 sungah, “Pathian in a sersiammi pa cu loram ttuantu le kilkhawitu dingah Eden hmuan duum ah a umter.” Pathian in a sersiam ciami cu a zoh ih a ttha a timi sungah tifinriat le a sung ummi rannung tla an tel ttheh a si (Seemtirnak 1:10; 20-21).\nTifinriat le tipithuanthum pawl cu sersiamtu Pathian ih tumzia le maksak zia in theihtertu ding le Amah thangtthat sinnak ih kan hman ding a si sawn. Poisa loin hnawmhlonnak ih hman ding cu a mawinak a siat ih a sung um rannung pawl hrangah ttih a nung. Leilung, tifinriat le sersiammi thil kilkhawi le duhdawt ding hi zumtu pawl ih kan ttuanvo tumpi a si. – Marvin Williams\nPathian ih sersiammi leilung,\nDuh bang men in hmang hlah;\nAmai’ leilung kilkawitu ding kan si,\nAmah ai-ah ttuanvo la ding kan si.\nPathian sersiammi kilkhawi cu, zumtu ih ttuanvo a si.


Google Adsense in Sum Hawl Uhsi | VCTH\nHome » V-Tech » Google Adsense in Sum Hawl Uhsi\nBy vcth on April 12, 2015.\nBlog le Website neitu pawl hrangah Google Adsense in sum ngah thei a si. Google Adsense cu leitlun Advertisement Network tumbik a siih 2014 ah Blogger pawl le Website neitu pawl hnen ah tilarnak man $13.6 billion an pek.\nGoogle Adsense Ziang a si: Google Adsense cu Contextual Ads a siih Website le Blog neitu pawl ih website le blog thawn a milh aw bikmi Tihlarnak (Ads) pawl automatic in a tar. Size, Text maw zuk, maw text link ti pawl cu mah duhmi hril theih a si.\nAdsense cu Google ih ta a siih 2003 ah an thok. Business neitu pawl le product tilar an duhtu pawlin Google Adwords ah peisa an pekih Website le Blog neitu pawl hnen ah Adsense tiin tilar a si.\nZiangtin kan thok ding: Hmaisabik ah Blog lole Website na nei hmaisa a tul. Man pek ṭullo in Blogger.com ah Blog tuah theih a si. (Blogger in blog ziangtin tuah ding ti Hinah ah zoh thei a si >>> Blogger Hmel theih ternak le Blog Tuah Daan)\nBlog lole website na nei hnu in na website le na blog thawn Adsense ah apply na tuah pei. Apply na tuah hnu na website/blog an check dingih zarh tawkfang ah ca an lo let sal ding. Adsense account na nei hnu in cu na website le blog ah Ads code pawl ret thei a si. A tlangpi thu in web page 1 ah Image/Text ads 3 le text link ads 3 ret theih a si.\nZiangtin Adsense in summi an pek: Adsense in sum an pek daan phun 2 a um. Pakhatnak ah per-impression a siih 2nk ah per-click a si. Per-impression ti cu an Ads zohtu an nei zat a si. Per-impression ah a tlangpi thu in 1000 impression ah 1$ pek a si. Per-click (Click per cost) hi a ram ih zir in pek daan a bang aw lo. Ram cangkang deuh ram ih click hi a tlangpi thu in 1 click ah 0.10$ – 0.20$ hrawng a si. A caancaan ah 0.50$ tiang tla a si ṭheu. Ram cangkang lo ram a si le click 1 ah 0.01$ ti vek tla a si. Na website le Blog US, Canada, Australia le UK tivek ah a lar le sum ngah theinak zin a sang tinak a si.\nAdsense in ziangtin summi an kuat: Check lole Western Union in summi an kuat, mah duhmi hril theih a si. Amalbik sum ngahmi 100$ a kim a ṭul. 100$ hnak ih mal an kuat lo. Thla khat ih na ngahmi 100$ hnak in a mal a silen an khawl ding ih 100$ a kim tikah an lo kuat leh ding.\nRuahsan Dingmi: Website nitin lengtu 500 leng neitu hrang ahcun Adsense in sum mallai ngah ding ruah sannak a um nan website le blog lengtu maltuk nikhat 100 hman kim lo in cu sum ngah ding a ol lo. Curuangah na blog le website ah mi tampi lengtu ra dingin na teimak a ṭul.\nTuahlo dingmi: 1. Adsense policy ih tuahlo ding ih nasa zetin a khammi cu na website/blog ih Ads kha nangmah ten na click lo ding, na rualpi pawl tla na click ter lo ding. A thupten ka tuah tiah na ruat ding nan an thei thotho. An lo thei in Adsense ihsin an lo dawi ding. Curuangah dingfelten um kha a ṭha bik. 2. Mi pakhat in Adsense account 2 tuah lo ding. Ka rualpi pakhat adsense account a nei zo nan, a dang account pakhat apple sal. Cumi tla an pass. Nan neita ah an thei sal ih Adsense ihsin an dawi. Curuangah Adsense account na nei zo a si le a dang apply na tuah nawn lo ding.


YouTuber Jake Paul in Conor McGregor a Ngair | Falam Online Media\nNovember 28, Mike Tyson le Roy Jones Jr boxing thongaw ṭum, main card ih telve YouTuber Jake Paul cun MMA star Conor McGregor a ngair.\nJake Paul cu Mike Tyson le Roy Jones Jr sualaw ṭum ah NBA player Nate Robinson thawn an sualaw ih Jake Paul in a knockout.\nNate Robinson thawn an sualaw hnu ah BT Sport in hmaton thusutnak a nei ih Jake Paul cun “Training nasa zetih ka neihnak hi kum 1-2 a kim zo. Boxing khawvel hi thupi zetin ka ngaihsak thlang. Sual duhmi ka neitam zet ih Conor McGregor le a rual Dillon Danis khal ka knockout hai ding. Boxing khawvel ah caanrei in ka um tum thlang” a ti.\nYoutuber Jake Paul cu Boxing khawvel ah professional dinhmun in voihnih mi a sual zo ih tukum thok 2020, January 30 ah AnEsonGib thawn an sualaw ih round 1 nakah TKO in nehnak a co.\nAvoihnihnak cu NBA player Nate Robinson thawn November 28 ah an sualaw ih round 2 nakah a ralpa Knockout in nehnak a co. Cuih ṭum ah Conor McGregor cu a ngair ih Conor lam cun zianghman letnak an nei lo.\nJake Paul cun tuhlan khal ah Conor McGregor a rak ngair dah ih TMZ in thusutnak a nei mi ah “kan team manager le Conor McGregor team manager an biakaw lai. Cumi lobak cu zianghman ka rel lo ding” a ti.\n← Falam : Sweet December hmuak ding ni ah Covid 19 mina pakhat an hmusuak\nTibetan Vur lak ah Mithiam pawl ih hmudah lomi Khuahlan Virus ci 28 an hmusuak →


FALAM SISEH - Chinland Today Media\nDecember 14, 2009 5:33 am·0 comments\nMipi hmaiih tongkam thiamlo le, mi thurel mi ngai lam lawng thiam, relpi dingih sawm hmanah, rel ding theih loh ruangih phuahhlam dang dang tuah theu tu ka va si hman ah, ‘Mai’ ngaihdan, ka relsuah ve theinak, ca ngan cu ka thiam sun a si…Tongkam thiam deuh pawl cu sisehla, thurel khawmnak hmunah, dingin ka rel ding nan, cu cu ka nui pumsung ka um lai ihsin, ka rung suahpi mi khi a bang lamlam in ka thei…angi\nKa sinak vek thotho in, veikhat cu ram duhdawtnak lam ih tang thei zet pawl ih ih thunuam relnak ahcun, ka tohkheng hnuk nai deuhin, an thusim mi cu ka ngaiih, ka thinlung ahcun thu ziktluak tukih rel thiamlo hmansehla, ka ka mallai tal cu ka ang ke ka ti deuh nan, ka ralthatnak le ka thiamnak ngaihtuah in, tel ve ngam ding ka silo tiih ka hna phurih sim mi bang khin ka thei aw… cutin an thunuam rel mi, kan ram thatsal an duhzia pawl le ci le ci ti zawng feh a that lo zia pawl khal an rel cih.\nCui an relmi pawl chu a tha lam zawngih la theitu kan si ahcun, a sunglawi zet ding nan, hmansehla leitlun ti famkimtu ding vek zik zik ih ruataw, duhlo lam pang cu an um ding ti cu, ca zirsang lo khalin kan theithiam theh ko. Ziang ruangah, Laimi kan kek? Ziangruang ahha maw tlang le tlang ih kan buai? Ziangruangah calai ah kan buai? Ziang ruangah nupa karlak ah buainak a suak ti pawl. … le khawtlang nun ih kan um khawm thiam mai lo cu a pawi zet mi a si.\nLungrual te in ti tongkam kan neih sung ahcunk, lung kan rual hrih lo ti mi a sawh duh ih, cumi ih rah cu, lungruallonak thotho a si theu. Mah le mah, calai hman tuah sak aw thiam lo ih kan pupa san ka thilr ih, ka lung i ti kim zetih, anni san ahcun, ral do le ram lak a siih, hmansehla khawkhat um khawm pawl cun, kei cu mi tlang, kei cumi lalfa.. kei cu mi kha mi ti kha an nei lo ih, ral/hmelma lak ihsin an himnak dingah tiin an khawsen in an tang khawm theu a si kha.\nTui kan san ahcun, ramleng suak pawl telh hrih lo in, ramsung um pawl nun le calai an thlah mi, tawnkhawmnak an neih mi pawl kan vun thlir tikah, an hnatuan sunglawi pawl thei hmansehla, a sungih um pawl cu, ‘hrin le hrin” ah an buaiin, an lung a rual lo cu kan ti thei lo nan, an lung a rual tuk tiih rel ngamtu an um ka thei lo. Cu mi thu cu sau rel khal tullo in ka thei nan, ka sim duhmi cu, pawmmi hnget le khoh zet neiin, kan din nak hmunah ding ngam sehla, tiah duhthu ka sam.\nKhuahlan ka ralbawi pawl san ahkhan, hnam nauta le hrin mal kan sinak in thei ngah ih, lungrual kan um pang ahcun, an hrang vok lal len ih len a theih lo ding ti an theih ruangah, tong hmangin an fimthiamnak hmang cun in rak ret zo khi a rak si. Ziangah tile, tong thuhmun kan neihlo nana cun, lungrual ke kar a har ding ti cu theitu kan si hi. Cuisin, san mal lailai a hung thleng aw vivo ih, cutik ah theihnak a hung umkau sin sin ih, cuti cun, a cui ralbawi pawl ih bum tho tho le kan ngaihawk thei lo nak ding hrangah, dang le dang ah mi an ret ih, in kawhdan khal an thleng theh a si hi …\nCalai lam kan zoh la la tikah, phun 14 (Degree) theh zo hmanin, ramleng hlapi kan kan ngamlonak dingah, zirnak cu harsi, tha silo in in tuah sak leh ih, cutik ahcun, cathiam . man um lo vivo dingih in tuah zia cu, zo si thup thei ding? Phunsang kai duh khalin, an theh tikah, ran sungah mai nupi fanau cawm thei cuang lo ding ti an theihawk ruangah, Bible tlawng lam panin kan heraw suarso ih, cu khal cu, kan theh ngah maw ti cun, hmangtu ding Kohhran an um mal ih, cu mi cun, Kohhran kekkuai rah a suah pi. An zirnak an theh ahcun, tuan ding a tul tuan ding an hmuh lo hnuhnu cu, kek kuai ter hleilo duhhril ding an nei lo. A san cu, Cozah bawm a tet tuk ruangah a si.\nRamleng lam panih kan suah a tul, lo thei lo mi thil a si. Ramleng kan suak ta ceng maw? Tiah, reilo cu kan hmai a fai ko ding e, hmansehla reilo a si ruangah, rei a rak daih lo theu…a hrek in len, sibik, theibik le fimbik ah ruataw in, kan thlennak hmunih sinak kan duhnak cun, pawl tenau deuh din cu kan thiam zawng maw si ke? Tiih ruah can ka nei theu. Khua ahcun mi pawimawh lo, mi theih hlawh lo khalin, remcan lo le daihawk lo ruangah sinak kan pek awk a hung tul thlang… cu tikah, cui sinak kan vun co cun, hlonhloh theih nawn lo ih ruatin, an pawpi sa ham la la fawn.\nCutin sinak kan vun ngah cun, ziang lo le zianglo hrangah tindan (Training) ih kan kai a rak tul ve,…thu ziktluak theithiam ngah loin, mai hmailam can hrangih an simmi sawn cun thinlungah hmun a co theu. Cuitin, training cu kan theh ve thei ko, nan zianghman rah tha suahpi mi a nei thei dah lo hleiah, a kaitu cun si bik ah kan ret aw thlang… kan training ih kan zirmi mallai kha hmang ta hrat in, mi na zet zet ih kawk le to-nak sawnih kan hmang theu hi cu… riavai lam in pan ter a va si ngai so!!!\nLungrual theinak lamzian daptu le dap tiaw pawl khalin, hmailam can ih beiseinak le an saduhthah pe thei ding cun, mual tamzet kan thlirthiam hi thungai thlak ih buaipi ding mi a si. Chin kan ti aw ko nan, kanmah ah Chin sinak a lang dah cuang lo. Kan karlak ah khal unau awknak zianghman a um chuang lo… ti cu, el har zet mi a si ka zum.\nCuisin, ramdang mi pawl, in zangfah ruangih, an ram in um ter khal cu, Van Pathian thlawsuah tiin kan pom ih, veikhat hman hmuh dah lo mi, kan fanu hrangah tiin, lei thlawsuah kan beisei thotho. Kan fa le pawl zalennak cu, sumpai ruangah kan zuar a si bik hi maw, Chin…. khuanu sam hrisih an si ti in tongkam mawi zet in, kan fa le pawl cu kan thup mawisak thei, khuanu samhri sih cu an si theh thei lo. A san cu, mai hmuhdah lo mi tlangval, vun hmuh hnu ih, siraw hmeltheih ka nei tam. Cun, siraw a sawt nawn lem lo ti kan theiih, thenawk an duh in an hiar tuk nan, sumpai le dan tam zet ih a kharkhih mi an si ruagnah, mai duhlo tlangval cu pasal tiih an kawh a tul theu a si.\nKhawia, thu dangdang ka vun rel cu a.. a khatliam deuh a si ding. Falam pawlpi kan ding liangluang, a sunglawi zet nan, Cui Falam hmin cun, kan unau nau naite, ‘Ziang e’ ti fek fek lo pawl in, ‘Kan tel ve ke’ in ti duh kemmaw? Ziangah tile, nonawn tam zet lak ihsin Falam timi tongka cu, a tong hmangtu ah kan neih theu ruangah si bik in ka thei. Cu ti vek a si ruangah, cuisin a rah suah ngaingai cu, mah le mah remawk lonak le, a pak pak ih in umter tu a si tiin kan pawm thiam kemmaw? Cuisin, Laizo tong vun tila la sehla, kum upa lam pawl cun an theithiam cih ko ding nan, nonawn thar sawn, ralkap uknak theh hnu ih suak pawl cun, Laizo tong timi cu, Laizo khua a khihhmuh deuh in an thei theu. Cuvek ngaihdan peng a um lonak ding hrangah, tuan rero tu pawl lu kan ti zing rero men in ka thei.\nTong hin, minung nun ah thu a sim nasa ih, hmansehla ualo zet ih hmannak cun keknak lamzin ah mi a hruai theu… Curuangah, Falam Khua hi khua a si, Laizo khal chu khua a si, hmansehla mi tam sawn thinlung ahcun, a peng deuh thei men ding, a san cu, cuihmin hmangih khua a um ruangah a si.\nRamleng kan va thlen hnu cun, an ram dan, khoh fawn cu kannih cun a rim lawng kan thei. An nitin nun hmandan, chinken le hnipuan hruh mi a rak dangih, an lungput kauhzia khal kan hmu thei ding. Cu tikah, an nundan ih nun tum a tul, an hruhmi vek deuh tal a rak tulih, cumi cun, ramhrang si lo in, an thinlung cu an taksa tuam mawitu hrang an ruat ih, kan ramih, Tanakha hlum lengli mi pawl kha, mi mak tinak sawn a si ti kan theih ruangah ah kan hlih a tul. Cuisin, an hmandan bangin, mai sinak hngilh theh ko in kan vun um theu hi cu… rel a nuam lo zikzik lam sawn a si. Kan hmaiih kan belawk mi cu dangin, kan taksa khuh mawi tu khal dang ko seh, a pawi lo, hmansehla a thupi mi ka ti cu, kan hnam Lai nun hngilhlo hram kung tite talin thazang kan pekawk tul ti hi kan theih a cuu.\nKan unau Ziang e ti hmang lo khalin, an theihthiam dingin, Falam kan ti hi, a khua lawng kan sim duh mi a silo ti theih ter thiam tu kan si a pawimawh fawn. Lyzo kan va ti hmanah, cui laizo timi cu, khua relnak silo in, kan zapi in tuamhlum tu a si theinak ding hrangah, kan zuam vivo a tha zet. A cemnak ih ka sim duh mi cu, Kawhhran hi, a ti famkim tu cu, Nubu, Mino, Sanday Sikunl le bupi tiin kan then thei ding. An zate hlawm mawitu bik cu: Kohhran a si mai. Cumi pawl an um lawngah, Kohhran timi hi a famkim theu. Cu bang in, kannih khal midang pawl ih in hmuhdan ah, Falam kan si ngam maw? Ti khal ka ruatawk a tul.\nTlangdang, hrin dang pawl hmuahhmuah in kan neih le kan theih dingih ka duh mi cu, Falam hi kan hmin siseh, hrin hmin a si lo tihi kan theih a tha. Cui falam sung ahcun, Zahau, Sim, Zangiat, Ngawn le paihte, etc. pawl in kan hmin cu Falam hi sisehla, a sung ahcun, tlangkhat, hrinkhat kan sinak vekin, puai le fanger kan rak tuah hmanah, kan hmin in khaikhawm tu cu Falam si hram seh, mi ih in theih dan khalah, Falam tiin iin thei seh, kan zate lung ti rual kan si theinak dingh, a hrin, a tlang khalin, pawl um ko seh, cumi hrin dang le tlangdang khal, mai umnak nak ihsin, Falam hrang ruattu siseh. Falam cui kan hmin siseh, a sungah hrin tin lungrual ih kan tuan khawm theinak dingah, Falam timi hi, kan inpi, kan lungrual khawmnak hmun a si thei nak dingah, hrin dangdang ihsin, Falam hrang tuantu kan si hi ka duhthusam a si.


VCTH | Archive | Leitlun Thilmak | 3\nHome » Archives by category » Thuthang » Leitlun Thilmak (Page 3)\nRuangrai ttha taktak mi fala pawl\nPosted on May 16, 2017 by vcth and saved under Leitlun Thilmak\nHi Korea bodybuilding fala pawl cu bodybuilding fala dang vekin tut tuk lawmman an si lo. Taksa, balah, tthatak an nei fawn si, a ruangrai le a tawkfang te a si fawn ih zoh an tha ngaingai.…\nComments Off on Ruangrai ttha taktak mi fala pawl / Continue reading →\nCukcu tombor in rawldawr pakhat an siim\nThailand ram ih zinkap rawldawr pakhat ah rinlopin cukcu tombor an rak suak. Kapong Pang timi nu cu zinkap ih rawldawr pakhat ah ‘Khok-suai’ a ei. Cutiih rawl a ei lai ah lihong in cukcu tombor an rak suak ih rawl a einak cabuai tang le phar ah an khat. Cukcu…\nComments Off on Cukcu tombor in rawldawr pakhat an siim / Continue reading →\nTusan cu Phungki pawl tla an ollo\nPosted on May 15, 2017 by vcth and saved under Leitlun Thilmak\nTulai phungki pawl cu an ollo, mipi hmai ah tla beer an in men. Thailand ram hmun khat ih zukmi a si. Thailand ram phungki daan ah phungki pawl in zu, beer ti pawl hi in theih a silo.…\nComments Off on Tusan cu Phungki pawl tla an ollo / Continue reading →\nThla 8 sung Khur sungah phum tuar hnu ah run suak\nPosted on May 11, 2017 by vcth and saved under Leitlun Thilmak\nTanzania ram ah mipa pakhat cun a fala nu cu sumpai lam ah a dau a tthatnak dingah tiin cement thawn tuahmi khur sungah ah taklawng in a ret. Zarh 2 ah voikhat lawng rawl a pek. Hi fala nu cu mi mawi zet a si tiah theih a si,…\nComments Off on Thla 8 sung Khur sungah phum tuar hnu ah run suak / Continue reading →\nVideo: Zin a kaan mi nupi nu mawtaw in zam ko in pah\nThailand ram Chunburi ah nupi nu pakhat cu Phone biak phah in zin a kan. Zin hi zinpi a siih mawtaw pa 3/4 feh theinak zin a si. Zin a kaan ttheh zik, netabik lane ah mawtaw pakhat in nasa zetin a pah ngah ih a zam rori a zam…\nComments Off on Video: Zin a kaan mi nupi nu mawtaw in zam ko in pah / Continue reading →\nMotorcycle ih motor a pah ih a puak\nPosted on May 10, 2017 by vcth and saved under Leitlun Thilmak\nTuluk ram ah motorcycle pakhat in motor tum nawn pakhat a pah ngah. Motor ih lu le body karlak ciah ah a pah ngah. A pah ih reilo ah a motorcycle cu a puak ih a alh cih. Cu pa tla cu mie alh in a khat, nan kiangkap um pawl…\nComments Off on Motorcycle ih motor a pah ih a puak / Continue reading →\nTuluk ram ah rinum lomi pasal cu hitin ti vuahvo si mei\nPosted on May 9, 2017 by vcth and saved under Leitlun Thilmak\nTuluk ram ahcun rinum lomi pasal par ahcun hi tin an ti vuahvo. Nupi nu pakhat cun a pasal in fala, nusawn, a nei ruangah a thil te cu hitin an tan sak.…\nComments Off on Tuluk ram ah rinum lomi pasal cu hitin ti vuahvo si mei / Continue reading →\nA sual taktak mi nunau pawl\nPosted on May 7, 2017 by vcth and saved under Leitlun Thilmak\nTuluk ram hmun khat ah nunau mibur khat in pakhat nu nasa zetin an tthaut. Ziangah an thawi, an tthaut ti a san cu theih a silo. Zumnak ah tlangval thu, pasal rak hnaihnok thu ti vek si ding zum a um. A thawitu nuanu hi minung 3/4 hrawngah an…\nComments Off on A sual taktak mi nunau pawl / Continue reading →\nWorld Naked Gardening Day, May 6\nPosted on May 5, 2017 by vcth and saved under Leitlun Thilmak\nLeitlun ih tlaklawng ih hmuantuah ni (World Naked Gardening Day) cu May thla ih a hmaisabik zarhte ni ah tuah ringring a si. Tu kum cu May 6 ah a si. WNGD a dintu cu Jacob Gabriel & Mark Storey an siih 2005 ih dinmi a si. Tu ah WNGD…\nComments Off on World Naked Gardening Day, May 6 / Continue reading →\nTulai Phungki pawl cu an ol lo\nPosted on May 4, 2017 by vcth and saved under Leitlun Thilmak\nMay 2 sun ah, Thailand ram, Loi Ek ah Phungki pakhat cu a tomi van a man a khung tuk, nan mawng a cian tuk tiin a phun tam zet. Curuangah ih hnatuan nu in ‘na phun tam tuk,’ tiah a ti. Phungki pa cun thinheng in cui nunau nu…\nComments Off on Tulai Phungki pawl cu an ol lo / Continue reading →


" CNLD In Ralkap-USDP An Kawp Ding " Tiin Chin Mipi Hrekkhat Ih An Hmuhnak San : -\n” CNLD In Ralkap-USDP An Kawp Ding ” Tiin Chin Mipi Hrekkhat Ih An Hmuhnak San :\nHornbill August 16, 2020 0\nChin mipi hrekkhat in ” CNLD cu Ralkap – USDP an kawp ding ” tiin an hmu ih an hmuhnak sanbik cu CNLD hotu Pathum sung ihsin Pahnih in ralkap pawl thawn an lengtlang ruangah si. Pu Zo Zam ralkap hotu le Party 30 tlun tonawnak ah a rak tongve ih Pu No Than Kap khal in Party 30 tlun in UEC hnenah Caa an kuat ih lethmat a htoo ve. Himi pawl zoh ahcun Kawpaw ding vek asi ngai.\nSinan, An tonawnak ah Kawpaw thu an rel lo ih Pu Zo Zam cu Ralkap buai pakhat ih kawhnak men asi ih Pu No Than Kap zong UEC hnenih Cakuat tlang lawng asi. Ramkhel thu ah Party pakhat an din le Cozah tuantu Party pakhat khat cu dokalh deuh vek in thu rel asi. USDP pawl Cozah din laiah CNLD din ve sehla USDP cu dokalh deuh vek in ttong a tul. Tu laiah cun NLD pawl in Cozah an din tikah NLD dokalh deuh vek in ttong an tuk hrimhrim. Cozah tuan Party ih an sambau nek le rem tulmi paw rel an tul. Cucu Ramkhel um dan asi\nCNLD Policy ah Ralkap le USDP kawp ding aum lo ih NLD kawp ding khal aum fawn lo. Chinram mah tualto Party in Cozah tuah thei dingih Policy lawng an nei. Rampi Cozah tuan thei Party pakhat khat kawp atul an thei ko nan an mah CNLD thawn bangaw\nPrevious Post: Mithla Kawh Thiam Pawl In An Ko Ih Mithla A Rak Lang Taktak..\nNext Post: IS Bantuk .. Ningttih Nei Pawl Zoh Lo Ding..\nAA ih an suahsalmi ralkap pawl thawng thlak an tong\nThantlang khawpi a kangsal RC biakinn pakhat a kang tel\nDi Pe Yin peng ah Helicopter 5 thawn mipi an kap ciamco\nNLD hotu pakhat Mongwa Aung Shin cu lungnat thawn mual a liam\nOmicron (or) B.1.1.529 Covid Virus Phun thar\nSquid Game Movie zuar ruang ah North Korean pa an that\nGold Letter From Burma\nBill Gates’s Success Life Story\nUico pawl ih an kaihmi PDF-Kalay nunau 2 hruai in Myohla khua inn 3 an va cek\nMindat peng ah Uico ralhrang pawl siannak thawn tuahmi Construction tuah an kham


Thithlum, Zunthlum Nat Nei Hrang Ralrin Ding Pawl - The Chin TImes\nThithlum, Zunthlum Nat Nei Hrang Ralrin Ding Pawl\nMay 23, 2019 thechintimesadmin HARHDAMNAK, Latest, Lawrkhawm, Thaihkaunak 0\nZun thlum, thi thlum hi hlan laiah cun milian nat an rak tiih, sinan, tu ahcun mi tampiin kan nei duh zet. A ruang a phun phun a um ding – kan ei inah chemical a tam tuk, etc.\nZiang ruang a va si kha le, zun thlum nat kan neih hnu hnu cun damsalter cu thil cang thei lo tlukih har a si. Zunthlum tahnakih nambat a san tuk ring ringah cun mitcawtnak, kal (kidney) siatnak tivek side effect a phun phun a thlengter ih. Zun thlum ruang si loin a side effect hi kan siat pi sawn ṭheu.\nZun thlum na nei ti na theihawk le veten thinpang le lau tukih um tla a ṭhahnem cuang lo. Cuhnakin, ziangtin ka tuamhlawm aw ding ti theiih ṭanlak a pawimawh deuh. Ei le inah na ralring thei lo a si ahcun ziangvekin na thlawpawk kha le san a tlai lo men thei.\nAmerican ramah zunthlum nei pawl cu calorie um lomi ei le in kha tam deuh ei in dingin ruahnak an pe rero. Harhdamnak hrang ṭulmi ei le in na hril thei lawngah side effects lak ihsin na luat ve ding.\nAsile, ziangvek pawl hi so zunthlum /thithlum nei pawl hrangah kan uar ding?\n01. Ti : Taksa hin tidai a ṭul tuk ti cu rel ṭul loin kan thei thluh. Asinan, kan harhdam lo hnu lawngah kan fiang deuh ṭheu hi a pawi nasa. Taksain a duhmi tidai ṭha tei a ngahnak ding lamzin cu tidai thiang tampiih in a si bik. Ti thiang tampi na in lawngah na taksa sungih thlum tam tuk kha a zawp (diluted) thei ding.\nZunthlum nei pawl an ti a hal leuh leuh ṭheu hi ziang dang si loin thisenih thlum dat hin tidai dat a ṭulter tam deuh ruangah a si.\nTidai thiang tampiin na in a si le, na taksa sungih glucose dat kha zunah a feh dingih, na ziaum thei ding. Tithiang kel tê ring ring cu a ninum na ti a si le, thil thûr lam an rawi mi – tanphayu, lingmaw ti, etc – tivek tla thil dang thlum rawimi hnak cun a ziaum deuh lai.\n02. Thingpi fê (ေရေႏြးၾကမ္း): Thingpi fe ka ti mai, Kawl pawlin ေရေႏြးၾကမ္း an timi hin thisen blood pressure a kil ve ih, cuhleiah taksa sungih thau, cholesterol khal a malter thei.\nZiangvek lakphak a si khal le (လက္ဖက္ေျခာက္, လက္ဖက္စိမ္း၊ etc) a thlum lam cu na hrial ṭenṭo a ṭha bik. Caffeine dat ka in khal le a pawi lem lo, na ti a si ahcun Kawl pawlin လက္ဖက္စိမ္း ေရေႏြးၾကမ္း an timi pawl hi in aw la, a pawi lo deuh.\n03. Hanghnah Hang Rah: Thil ti (juice) lam kan uar deuh deuh ih. Mi lakah sawlhal tuk kha si lem lo hman sehla, siṭal vekah ruatin thlum tam deuh thil ti (juice) kan in uar zet a bang. Zunthlum na neih hnu hnu cun khavek kha cu ti duh lem hlah. Juice na hiar a si hmanah a tlunih kan rel zo vek khin, hanghnah hangrah thur lam thawn an tuahmi juice, eg., orange juice etc tivek kha hril deuh aw.\nKan ei inah a thaw kan uar zet hi kan cangkanlonak pakhat a si lai. A thaw si loin, taksa hrangih ṭha kha ei uar aw. Sa le siti tivek lam hnakin hanghnah hangrah lam uar aw.\nTulaiah bazarah hanghnah hangrah, dawm (chemical) ih cawmmi a tam zet thlang ruangah a cang thei a sile nangmah roriin na hmuan dumah hanghnah/rah hmuan tuah aw la, chemical si loin natural dawm (caw ek, me ek, ar ek, etc) tivek kha uar sawn aw.\n04. Thau Tam Lomi Hnawi: Hnawi pauh pauh, caw hnawi, me hnawi, tivekah hin thir dat a tam tuk ko nain, khat lamah carbohydrate a tamter ve. Curuangah hnawi na in duh a si le a cang thei tawkin thau (carbohydrate) khang pawl kha a hranih retin a thau khang um lo kha in aw.\nNa Hrial Dingmi Pawl\nZunthlum neitu pawlin kan hrial bik ding cu thlum a tel tam tukmi, soda rawimi juice (Coca-Cola, sprite, etc tla an tel men ding), taksa cahnak hrang an tuahmi juice (eg., Lipo etc), thlum an rawi tam mi juice poh poh kha in lo mai ding. Cun, zu le beer hi zun thlumin a hua ngai ngai ti theih a ṭul. Hi ang juice a phun phun, le zu le beer pawl hi cu zunthlum hrangah cun number one ral an si ko. “Khuiha, thi lohli men ke,” na ti ahcun le zohmanin kan lo kham thei lo.\nA tlunih uar dingmi tê tê pawl khi thei tawkin hun uar aw la, hrial dingmi pawl khi hun hrial ṭenṭo aw. Cule, ma zunthlum kha, a damfel thei lo hmanah a luar lo deuh dingih, rei tak na taksa a cakvak lai ding.\nHnuhnun Hnah Ih Thatnak Phun 7 Pawl, Rak hmang ve aw


Tlawng kai ni ziat ah na suak ta kha...? - Chinland Today Media\nTlawng kai ni ziat ah na suak ta kha…?\nMarch 11, 2009 3:51 pm·0 comments\nKan ti theu bang in thutak fun tuk hlir ih um khal thil tha a si theh cuang lo ih CT nitin siartu pawl hrangah suahni thuken kan ngan sal. A hleice in tuitum cu fala le tlangval hrangah tampi thinlung danglamnak a um ding kan zum.\nTlawngkai nikhat ih suak pawl\nKan Lai danih kan siar in zarhkhat ih a ni hmaisabik a si vek in, ziangtinkim an tuahnak ah a hmaisabik si an duh, a thatnak a um rualrual in khat lam zawngah, ‘A hmaisabik an si lo nak hmunah hmanawk ngaingai an paih tuk lo’. Falat tlangval lam khalah, “Falat tlangval laiih nuthlawi pathlawi neih cu’ tiih nunpi tu an si tlang pi.\nTlawngkai nihnih ih suak pawl\nVanthatnak co ngah thei zettu an si tlang pi. Mi parih an ruahnak a that vek in, mi khalin ruat dingah an neihaw ih, cucu an tuah sual mi tlangpi a si theu. Falat tlangval lamah mi dai zet pawl an si theu nan, zum lo zet ih nupi pasal nei thuthi an si theu.\nTlawngkai nithum ih suak pawl\nMizia ah mi an pawl lo maw si ding? tiih ruah ding ko an si theu nan, vun kawm ngaingai len thurel thei zet le thil thei thei zet an rak si theu. Hnat.uan hruthro lam hnakin a dam zawngih sum lakluh an thiam ih, sum khawl lam khal an thiam thei zet. Falat tlangval lam ahcun mi lak tlangleng ban an si tlangpi.\nTlawngkai nili ih suak pawl\nMi lak tlang vohvo thei an si tlangpi ih, zirnak lam hnakin tuahtuan theinak lam uar tu an si theu. An tongkam a zaangih, veikhat biak men ah, rintlakzet an si a lang theu. Hnasang an kai theu vekin, porhawk an hmang zet. Fala tlangval lamah, duh lo vek ih um siin, a thupten lerh zet an si duh.\nTlawngkai ni nga ih suak pawl\nBeidawnnak an tawng tam ih, hmansehla anmah an beidawng har zet. Mi lakah thurel thiam lo an tam sawn nan, tuahtuannak lamah mipi rinsan an hlawh duh zet. Falat tlangval lam khalah an hmui ngil ih, ‘a phu lo a’ ti ding ko an tawng ngah theu.\nZarhte ni ruk ih suak pawl\nZarh ne lam hi suak an si vek in, puai ni khua ah fatu lam tuanvo co ngah tu an si thei zet. Nunze ah lamah zoht.him tlak ciamco an si tuk lemlo nan, an mah le mah cu an rinsan aw zet. Phanvar per an thiam ve duh zet fawn. Falat tlangvalnak lam an thupit tuk lemlo.\nZarhpi ni ih suak pawl\nTong ding an tlasam lemlo, evangelist hrang ih tha zet ding khi an bang theu. An lung a ruh ih, sumpai hman lawngte an thiam lemlo. Sum lak luhlam an cak vek in, a hman lam khal an cak duh zet. Falat tlangval lam ah an tawn ngah ahcun an rinum duh zet nan, tawngtu an mal zet theu.\nA parih nganmi pawl khi mipi tlangpi sim duhnak a si, bulpak thawn ziang hman pehtlaihawknak a nei lo\nKa Ngai ka semnak khua!\nZiang tik ah na suak?\nFalam Khawpi Karhnak Dingah Laizo Khua An Tel Duhlo; Thuhla Zirin Daan Celek Ding Zum Um\nKawlrawn Ah Ka Tlawng - Hniangsinpa


Breaking News: Hakha Ah Nau Thla (8) Pai Nu, Hreitlung In Cek That - Chinland Today Media\nMay 12, 2014 5:57 am·0 comments\nHakha: Hakha khuahlun veng Pu Sui Tling@ Saila cun upa Pu Pa Maung (aka. Pu Aung Myint) ih nupi, a pumsung ih thlariat (8) lai naupai, Pi Biak Zing kum 43 tluk ih upa cu May 12 zing, sml 6:30 hrawng ah a lu ah hreitlung in vei thum lenglo cek in a that. Pi Biak Zing hin a pumsung ih naute lawng silo in fanau pathum a fehsan a si.\nZiang ruangah a that ti cekci cu zohman in an thei ngaingai hrihlo. A mah hi ramlak ah a tlan cihih palik pawl in an hawl rero lai tiah theih a si.\n“Zingkhua vang ah Sui Tling cun a duhlo na cingin Pi Biak Zing cu a ko, malte an inn thlang an tlen ah a sit ril. Cutin a vorhlam lu le a dunglam ah hreitlung in veithum a cek. A hmun ah Pi Biak Zing cu a thi cih” tin Pi Mang Tiak, Biak zing ih nu cun a sim. Sui Tling hi Kala asiih a Kala hmin cu Saila a si ti khal in Pi Mang Tiak cun a sim tel. Pi Biak Zing ih fanu kum 12 mi te cun ‘ ka nu hi a duh lo na cingin ka pate nih a dir, cule kan inn tlang an thlen ah a sit ril ih cutin a cek hnu ah ka nu cu a hmun ah a thi cih tiin Chinland Post pawl hnenah a sim ve.\nA thattu Pu Saila hi kum 55 tluk ih upa mi a si. Kum 11 le thla 6 thawngtla in a um hnu ah kan dung nai teih rampi thawngtla pawl suah zalen an si ṭumah a suak ngah vetu a si. A suak theinak ding hrangah Pi Biak Zing nih a suiṭhi tiang a zuar ih hlei ah a suah hnu khalah a uu pa, Pa Maung in Pathian hnen lungawi thusimnak khal a tuah sak.\nSaila hi thawng inn ihsin a suah hnu ah a uu pa te inn ah a um cih ve. Hi tiih hmunkhat ih an um hnu ah buainak te neuneuh an neih ruangah Pi Biak Zing le a pasal Pu Maung cu kumkhat leng umtlang lo in an ṭhen aw. Hi tiih an umtlang lo karlak ah Pi Biak Zing le Pu Saila hi an rak duh aw. ‘ Cutiih thuhla kan thei veten Pu Saila kha inn dang ah suak dingin kan kawk, cutin inn dang a suak sal. Cule an nupa cu an umtlangsal’ tiin hmin tarlang duhlo pakhat cun Chinland Post hnenah a sim.\nPu Pa Maung le a nupi hi an ṭhe naw. Cumi sung ah anaupa Pu Saila hin a nufa pawl a rak zoh khen. Pu Saila khual a tlawng sungah Pu Pa Maung hin a nufa pawl cu a rak hruai tlung. Pu Saila khual ihsi a ra tlun ni thumnak ah hivek in thil a ra cang mi a si tiin Hakha Post cun a tarlang.\nRef; Hakha Post, The Chinland Post